Avviż Legali Importanti

|

32005D0365

Deċiżjoni tal-Kunsill 2005/365/PESK tal- 14 ta’ April 2005 dwar il-konklużjoni tal-Ftehim bejn l-Unjoni Ewropea u r-Repubblika tal-Bulgarija dwar proċeduri ta’ sigurtà għall-iskambju ta’ informazzjoni klassifikata

Official Journal L 118 , 05/05/2005 P. 0052 - 0052 Official Journal L 164 , 16/06/2006 P. 0011 - 0011

		Deċiżjoni tal-Kunsill 2005/365/PESKtal- 14 ta’ April 2005dwar il-konklużjoni tal-Ftehim bejn l-Unjoni Ewropea u r-Repubblika tal-Bulgarija dwar proċeduri ta’ sigurtà għall-iskambju ta’ informazzjoni klassifikataIL-KUNSILL TA’ L-UNJONI EWROPEA,Wara li kkunsidra t-Trattat dwar l-Unjoni Ewropea, u b’mod partikolari l-Artikoli 24 u 38 tiegħu,Wara li kkunsidra r-rakkomandazzjoni mill-Presidenza,Billi:(1) Fil-laqgħa tiegħu tas- 27 u 28 ta’ Novembru 2003, il-Kunsill iddeċieda li jawtorizza lill-Presidenza, assistita mis-SĠ/RGħ, biex tiftaħ negozjati skond l-Artikoli 24 u 38 tat-Trattat dwar l-Unjoni Ewropea ma’ ċerti stati terzi, sabiex l-Unjoni Ewropea tikkonkludi ma’ kull wieħed minnhom Ftehim dwar proċeduri ta’ sigurtà għall-iskambju ta’ informazzjoni klassifikata.(2) Wara din l-awtorizzazzjoni biex jinfetħu n-negozjati, il-Presidenza, assistita mis-SĠ/RGħ, innegozjat Ftehim mar-Repubblika tal-Bulgarija dwar proċeduri ta’ sigurtà għall-iskambju ta’ informazzjoni klassifikata.(3) Il-Ftehim għandu jiġi approvat,IDDEĊIEDA KIF ĠEJ:Artikolu 1Il-Ftehim bejn l-Unjoni Ewropea u r-Repubblika tal-Bulgarija dwar proċeduri ta’ sigurtà għall-iskambju ta’ informazzjoni klassifikata hu b’dan approvat f’isem l-Unjoni Ewropea.It-test tal-Ftehim huwa mehmuż ma’ din id-Deċiżjoni.Artikolu 2Il-President tal-Kunsill huwa b’dan awtorizzat jinnomina l-persuna/persuni li jkollha/jkollhom is-setgħa li tiffirma/jiffirmaw il-Ftehim sabiex torbot/jorbtu lill-Unjoni Ewropea.Artikolu 3Din id-Deċiżjoni għandha tidħol fis-seħħ fid-data ta’ l-adozzjoni tagħha.Artikolu 4Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.Magħmula fi Brussell, nhar l- 14 ta’ April, 2005.Għall-KunsillIl-PresidentL. Frieden--------------------------------------------------Ftehimbejn ir-Repubblika tal-Bulgarija u l-unjoni Ewropea dwar il-proċeduri ta’ sigurtà għall-iskambju ta’ informazzjoni klassifikataIR-REPUBBLIKA TAL-BULGARIJA,min-naħa l-waħda, uL-UNJONI EWROPEA, minn issa ‘l quddiem l-"UE", irrappreżentata mill-Presidenza tal-Kunsill ta’ l-Unjoni Ewropea,min-naħa l-oħra,minn issa ‘l quddiem imsejjħa "l-Partijiet",WARA LI KKUNSIDRAW li r-Repubblika tal-Bulgarija u l-UE jaqsmu l-għanijiet biex isaħħu s-sigurtà tagħhom stess b’kull mod u biex jipprovdu liċ-ċittadini tagħhom b’livell għoli ta’ sigurtà f’żona ta’ sigurtà;WARA LI KKUNSIDRAW li r-Repubblika tal-Bulgarija u l-UE jaqblu li konsultazzjonijiet u koperazzjoni għandhom jiġu żviluppati bejniethom dwar kwistjonijiet ta’ interess komuni relatati mas-sigurtà;WARA LI KKUNSIDRAW li għalhekk, f’dan il-kuntest, teżisti ħtieġa permanenti għall-iskambju ta’ informazzjoni klassifikata bejn ir-Repubblika tal-Bulgarija u l-UE;WARA LI RRIKONOXXEW li konsultazzjoni u koperazzjoni sħaħ u effettivi jistgħu jeħtieġu aċċess għal informazzjoni u materjal klassifikati tar-Repubblika tal-Bulgarija u ta’ l-UE, kif ukoll l-iskambju ta’ informazzjoni klassifikata u materjal relatat bejn ir-Renju tal-Bulgarija u l-UE;Konxji li tali aċċess għal, u skambju ta’, informazzjoni klassifikata u materjal relatat jeħtieġ miżuri xierqa ta’ sigurtà,QABLU KIF ĠEJ:Artikolu 1Sabiex jitwettqu l-għanijiet tat-tisħiħ tas-sigurtà ta’ kull wieħed mill-Partijiet f’kull mod, dan il-Ftehim għandu japplika għal informazzjoni jew materjal klassifikati fi kwalunkwe forma li huma ġew provduti jew skambjati bejn il-Partijiet.Artikolu 2Għall-finijiet ta’ dan il-Ftehim, informazzjoni klassifikata għandha tfisser kwalunkwe informazzjoni (jiġifieri, tagħrif li jista’ jiġi komunikat fi kwalunkwe forma) jew materjal determinati li jeħtieġu protezzjoni kontra l-iżvelar mhux awtorizzat u li jkunu ġew hekk kwalifikati minn klassifikazzjoni ta’ sigurtà mogħtija lilhom minn kwalunkwe parti għal dan il-Ftehim (minn issa ‘l quddiem: "informazzjoni klassifikata").Artikolu 3Għall-finijiet ta’ dan il-Ftehim, "UE" għandha tfisser il-Kunsill ta’ l-Unjoni Ewropea (minn issa ‘l quddiem "il-Kunsill"), is-Segretarju Ġenerali/Rappreżentant Għoli u s-Segretarjat Ġenerali tal-Kunsill, u l-Kummissjoni tal-Komunitajiet Ewropej (minn issa ‘l quddiem "il-Kummissjoni Ewropea").Artikolu 4Kull Parti għandha:(a) tipproteġi u tħares informazzjoni klassifikata soġġetta għal dan il-Ftehim provduta jew skambjata mill-Parti l-oħra;(b) tiżgura li informazzjoni klassifikata soġġetta għal dan il-Ftehim provduta jew skambjata iżżomm il-klassifikazzjoni ta’ sigurtà mogħtija lilha mill-Parti li tipprovdiha. Il-Parti li tirċievi għandha tipproteġi u tħares l-informazzjoni klassifikata skond id-dispożizzjonijiet stabbiliti fir-regolamenti ta’ sigurtà tagħha stess għal informazzjoni jew materjal li għandhom klassifikazzjoni ta’ sigurtà ekwivalenti, kif speċifikat fl-Arranġamenti tas-Sigurtà li jridu jiġu stabbiliti skond l-Artikoli 11 u 12;(ċ) ma tużax tali informazzjoni klassifikata soġġetta għal dan il-Ftehim għal finijiet li ma humiex dawk stabbiliti mill-awtur u dawk li għalihom tingħata jew tiġi skambjata l-informazzjoni;(d) ma tiżvelax tali informazzjoni klassifikata soġġetta għal dan il-Ftehim lil partijiet terzi, jew lil kwalunkwe istituzzjoni jew entità ta’ l-UE mhux imsemmija fl-Artikolu 3, mingħajr il-kunsens minn qabel ta’ min joriġinah.Artikolu 51. Informazzjoni klassifikata tista’ tinkixef jew tiġi rilaxxata, skond il-prinċipju tal-kontroll ta’ l-awtur, minn Parti waħda, "il-Parti li tipprovdi", lill-Parti l-oħra, "il-Parti li tirċievi".2. Għal rilaxx lil riċevituri oħra li mhumiex il-Partijiet ta’ dan il-Ftehim, deċiżjoni dwar żvelar jew rilaxx ta’ informazzjoni klassifikata issir mill-Parti li tirċievi wara l-kunsens tal-Parti li tipprovdi, skond il-prinċipju tal-kontroll ta’ l-awtur kif definit fir-regolamenti ta’ sigurtà tagħha.3. Fl-implimentazzjoni tal-paragrafi 1 u 2, l-ebda rilaxx ġeneriku ma hu possibbli sakemm ma jkunux ġew stabbiliti u miftehma proċeduri bejn il-Partijiet dwar ċerti kategoriji ta’ informazzjoni, rilevanti għall-ħtiġiet operazzjonali tagħhom.Artikolu 6Kull waħda mill-Partijiet, u entitajiet tagħha kif definit fl-Artikolu 3, għandu jkollha organizzazzjoni ta’ sigurtà u programmi ta’ sigurtà, bbażati fuq tali prinċipji bażiċi u standards minimi ta’ sigurtà li għandhom jiġu mplimentati fis-sistemi ta’ sigurtà tal-Partijiet li għandhom jiġu stabbiliti skond l-Artikoli 11 u 12, biex jiżguraw li livell ekwivalenti ta’ protezzjoni jiġi applikat għal informazzjoni klassifikata soġġetta għal dan il-Ftehim.Artikolu 71. Il-Partijiet għandhom jiżguraw li l-persuni kollha li, fit-twettiq tad-dmirijiet uffiċjali tagħhom jeħtieġu aċċess, jew li d-dmirijiet jew funzjonijiet tagħhom jistgħu jagħtuhom aċċess, għal informazzjoni klassifikata provduta jew skambjata taħt dan il-Ftehim, jkunu ngħataw l-approvazzjoni tas-sigurtà kif xieraq qabel ma jingħataw aċċess għal tali informazzjoni.2. Il-proċeduri għall-approvazzjoni tas-sigurtà għandhom jiġu maħsuba biex jiddeterminaw jekk individwu jistax ikollu aċċess għal informazzjoni klassifikata, b’kunsiderazzjoni tal-lealtà u l-affidabbiltà tiegħu/tagħha u kemm wieħed jista’ joqgħod fuqu/ha.Artikolu 8Il-Partijiet għandhom jipprovdu għajnuna reċiproka fir-rigward tas-sigurtà ta’ informazzjoni klassifikata soġġetta għal dan il-Ftehim u kwistjonijiet ta’ interess komuni ta’ sigurtà. Konsultazzjonijiet u spezzjonijiet reċiproċi ta’ sigurtà għandhom jitwettqu mill-awtoritajiet kif definit fl-Artikolu 11 biex jistmaw l-effikaċja ta’ l-Arranġamenti tas-Sigurtà fil-ħdan tar-responsabbiltà rispettiva tagħhom li għandha tiġi stabbilita skond l-Artikoli 11 u 12.Artikolu 91. Għall-finijiet ta’ dan il-Ftehim:(a) Fir-rigward ta’ l-UE:kull korrispondenza għandha tintbagħat lill-Kunsill fl-indirizz li ġej:Council of the European UnionChief Registry OfficerRue de la Loi/Wetstraat, 175B-1048 Brussell.Kull korrispondenza għandha tintbagħat mill-Uffiċjal Kap tar-Reġistru tal-Kunsill lill-Istati Membri u lill-Kummissjoni Ewropea bla ħsara għall-paragrafu 2.(b) Fir-rigward tar-Repubblika tal-Bulgarija:kull korrispondenza għandha tiġi indirizzata lir-Reġistru Ċentrali fil-Kummissjoni ta’ l-Istat dwar Sigurtà ta’ Informazzjoni u mibgħuta, fejn xieraq, permezz tal-Missjoni tar-Repubblika tal-Bulgarija lill-Unjoni Ewropea, fl-indirizzi li ġejjin:State Commission on Information SecurityCentral RegistryAngel Kunchev St. 1Sofia 1040.Mission of the Republic of Bulgaria to the European UnionRegistry OfficerRue d’Arlon108 B-1040 Brussels.2. B’mod eċċezzjonali, korrispondenza minn Parti waħda li hi aċċessibbli biss għal uffiċjali, organi jew servizzi kompetenti speċifiċi ta’ dik il-Parti tista’, għal raġunijiet operazzjonali, tiġi indirizzata u tkun aċċessibbli biss għal uffiċjali, organi jew servizzi kompetenti speċifiċi tal-Parti l-oħra nnominati b’mod speċifiku bħala riċevituri, waqt li jittieħed kont tal-kompetenzi tagħhom u skond il-prinċipju li jistabbilixxi l-ħtieġa li jkunu jafu. Sa fejn għandha x’taqsam l-Unjoni Ewropea, din il-korrispondenza għandha tiġi trasmessa permezz ta’ l-Uffiċjal Kap tar-Reġistru tal-Kunsill.Artikolu 10Il-Kummissjoni ta’ l-Istat dwar is-Sigurtà ta’ l-Informazzjoni tar-Repubblika tal-Bulgarija u s-Segretarji-Ġenerali tal-Kunsill u l-Kummissjoni Ewropea għandhom jissorveljaw l-implimentazzjoni ta’ dan il-Ftehim.Artikolu 11Sabiex jiġi implimentat dan il-Ftehim:1. Il-Kummissjoni ta’ l-Istat dwar is-Sigurtà ta’ l-Informazzjoni tar-Repubblika tal-Bulgarija, li taġixxi f’isem il-Gvern tar-Repubblika tal-Bulgarija u taħt l-awtorità tiegħu, għandha tkun responsabbli għall-iżvilupp ta’ Arranġamenti ta’ Sigurtà għall-protezzjoni u s-salvagwardja ta’ informazzjoni klassifikata provduta lir-Repubblika tal-Bulgarija taħt dan il-Ftehim.2. L-Uffiċċju tas-Sigurtà tas-Segretarjat Ġenerali tal-Kunsill (minn issa ‘l quddiem: "GSC Uffiċċju tas-Sigurtà"), taħt it-tmexxija u f’isem is-Segretarju Ġenerali tal-Kunsill, li jaġixxi f’isem il-Kunsill u taħt l-awtorità tiegħu, għandu jkun responsabbli għall-iżvilupp ta’ Arranġamenti ta’ Sigurtà għall-protezzjoni u s-salvagwardja ta’ informazzjoni klassifikata provduta lill-UE taħt dan il-Ftehim.3. Id-Direttorat għas-Sigurtà tal-Kummissjoni Ewropea, li jaġixxi f’isem il-Kummissjoni Ewropea u taħt l-awtorità tagħha, għandu jkun responsabbli għall-iżvilupp ta’ Arranġamenti ta’ Sigurtà għall-protezzjoni ta’ informazzjoni klassifikata provduta jew skambjata taħt dan il-Ftehim fi ħdan il-Kummissjoni Ewropea u fil-bini tagħha.Artikolu 12L-Arranġamenti ta’ Sigurtà li għandhom jiġu stabbiliti skond l-Artikolu 11 bi ftehim bejn it-tliet Uffiċċji konċernati għandhom jistabbilixxu l-istandards ta’ protezzjoni reċiproka ta’ sigurtà għal informazzjoni klassifikata soġġetta għal dan il-Ftehim. Għall-UE, dawn l-istandards għandhom ikunu soġġetti għall-approvazzjoni mill-Kumitat tas-Sigurtà tal-Kunsill.Artikolu 13L-Awtoritajiet definiti fl-Artikolu 11 għandhom jistabbilixxu proċeduri li jridu jiġu segwiti fil-każ li jiġi ppruvat jew suspettat li l-informazzjoni klassifikata ġiet kompromessa bla ħsara għal dan il-Ftehim.Artikolu 14Qabel ma tingħata informazzjoni klassifikata soġġetta għal dan il-Ftehim bejn il-Partijiet, l-awtoritajiet tas-sigurtà responsabbli definiti fl-Artikolu 11 iridu jaqblu li l-Parti li tirċievi hi kapaċi tipproteġi u tissalvagwardja l-informazzjoni soġġetta għal dan il-Ftehim b’mod konsistenti ma’ l-arranġamenti li għandhom jiġu stabbiliti skond l-Artikoli 11 u 12.Artikolu 15Dasn il-Ftehim bl-ebda mod ma jżomm lill-Partijiet milli jikkonkludu xi Ftehim ieħor relatat mal-provvediment jew l-iskambju ta’ informazzjoni klassifikata soġġetta għal dan il-Ftehim sakemm dawn ma jkunux f’konflitt mad-dispożizzjonijiet ta’ dan il-Ftehim.Artikolu 16Id-differenzi kollha bejn l-UE u r-Repubblika tal-Bulgarija li jinqalgħu mill-interpretazzjoni jew l-applikazzjoni ta’ dan il-Ftehim għandhom jiġu ttrattati permezz ta’ negozjati bejn il-Partijiet.Artikolu 171. Dan il-Ftehim għandu jidħol fis-seħħ fl-ewwel jum ta’ l-ewwel xahar wara li l-Partijiet ikunu nnotifikaw lil xulxin dwar il-kompletar tal-proċeduri interni meħtieġa għal dan il-għan.2. Dan il-Ftehim jista’ jiġi rivedut biex jiġu kkunsidrati emendi possibbli fuq talba ta’ kwalunkwe mill-Partijiet.3. Kwalunkwe emenda għal dan il-Ftehim għandha ssir biss bil-miktub u bi ftehim komuni bejn il-Partijiet. Għandha tidħol fis-seħħ ma’ notifika reċiproca kif previst taħt il-paragrafu 1.Artikolu 18Dan il-Ftehim jista’ jiġi ddenunzjat minn Parti waħda b’notifika bil-miktub ta’ denunzja mogħtija lill-Parti l-oħra. Tali denunzja għandha tibda sseħħ sitt xhur wara li l-Parti l-oħra tkun irċeviet in-notifika, iżda m’għandiex taffettwa obbligi diġà kkuntrattati taħt id-dispożizzjonijiet ta’ dan il-Ftehim. B’mod partikolari, kull informazzjoni klassifikata provduta jew skambjata skond dan il-Ftehim għandha tibqa’ tiġi protetta skond id-dispożizzjonijiet stabbiliti fih.B’XHIEDA TA’ DAN, dawn hawn taħt iffirmati, debitament awtorizzati rispettivament, iffirmaw dan il-Ftehim.Magħmul fi Brussell, dan il- 25 ta’ April 2005 f’żewġ kopji t-tnejn bil-lingwa Ingliża.Għar-Repubblika tal-Bulgarija+++++ TIFF +++++Għall-Unjoni Ewropea+++++ TIFF +++++--------------------------------------------------


title: Id-Deċiżjoni tal-Kunsill tas-17 ta' Diċembru 1999 dwar il-firma, f'isem il-Komunità Ewropea, tal-Memorandum ta' Fehim bejn il-Komunità Ewropea u l-Gvern tal-Vjetnam dwar il-prevenzjoni tal-frodi fil-kummeċ tal-prodotti tax-xeddijiet tas-sieq, u li jawtorizza l-applikazzjoni proviżorja tagħha

text:
Avviż Legali Importanti

|

32000D0001

Official Journal L 001 , 04/01/2000 P. 0012 - 0012

		Id-Deċiżjoni tal-Kunsilltas-17 ta' Diċembru 1999dwar il-firma, f'isem il-Komunità Ewropea, tal-Memorandum ta' Fehim bejn il-Komunità Ewropea u l-Gvern tal-Vjetnam dwar il-prevenzjoni tal-frodi fil-kummeċ tal-prodotti tax-xeddijiet tas-sieq, u li jawtorizza l-applikazzjoni proviżorja tagħha(2000/1/KE)IL-KUNSILL TA' L-UNJONI EWROPEA,Wara li kkonsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,Wara li kkonsidra l-proposta mill-Kummissjoni,Billi:(1) Il-Kummissjoni nnegozjat, f'isem il-Komunità Ewropea, il-Memorandum ta' Fehim bejn il-Komunità Ewropea u l-Gvern tal-Vjetnam dwar il-prevenzjoni tal-frodi fil-kummeċ tal-prodotti tax-xeddijiet tas-sieq;(2) Il-Memorandum ta' Fehim kien inizjalat fl-4 ta' Awissiu 1999;(3) Il-Memorandum ta' Fehim għandu jiġi ffirmat f'isem il-Komunità;(4) Huwa meħtieġ li l-Memorandum ta' Fehim jiġi applikat fuq bażi proviżorja mill-1 ta' Jannar 2000, sakmm jitlestew il-proċeduri rilevanti għall-konklużjoni formali tiegħu, bla ħsara għar-reċiproċità,IDDEĊIEDA DAN LI ĠEJ:Artikolu 1Bla ħsara għall-konklużjoni tiegħu, għandu jiġi ffirmat f'isem, il-Komunità. il-Memorandum ta' Fehim bejn il-Komunità Ewropea u l-Gvern tal-Vjetnam dwar il-prevenzjoni tal-frodi fil-kummeċ tal-prodotti tax-xeddijiet tas-sieq.Artikolu 2Il-President tal-Kunsill huwa hawnhekk awtorizzat li jinnomina l-persuni bil-poter li jiffirmaw il-Memorandum ta' Fehim, f'isem il-Komunità.It-test tal-Memorandum ta' Fehim huwa mehmuż ma' din id-Deċiżjoni.Artikolu 3Il-Memorandum ta' Fehim għandu jiġi applikat fuq bażi proviżorja mill-1 ta' Jannar 2000, bla ħsara għar-reċiproċità [1].Magħmula fi Brussel, fis-17 ta' Diċembru 1999.Għall-KunsillIl-PresidentK. Hemilä[1] Il-Kummissjoni trid tippubblika fil-Ġurnal Uffiċjali tal-Komunitajiet Ewropej, Serje C, id-data li minnha jrid jiġi applikat il-Memorandum ta' Fehim skond dan l-Artikolu.--------------------------------------------------


title: 2011/576/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit tal-Aġenzija Ewropea għas-Sustanzi Kimiċi għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/150

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit tal-Aġenzija Ewropea għas-Sustanzi Kimiċi għas-sena finanzjarja 2009
   (2011/576/UE)
   IL-PARLAMENT EWROPEW,
   wara li kkunsidra l-kontijiet annwali definittivi tal-Aġenzija Ewropea għas-Sustanzi Kimiċi għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sustanzi Kimiċi għas-sena finanzjarja 2009, flimkien mat-tweġibiet tal-Aġenzija (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),
   wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill (3) li jistabbilixxi Aġenzija Ewropea għas-Sustanzi Kimiċi, u b’mod partikulari l-Artikolu 97 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikulari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0127/2011),

               1.

               Jagħti l-kwittanza lid-Direttur Eżekuttiv tal-Aġenzija Ewropea għas-Sustanzi Kimiċi għall-implimentazzjoni tal-baġit tal-Aġenzija għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għas-Sustanzi Kimiċi, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 34.

      (2)  ĠU L 248, 16.9.2002, p. 1.

      (3)  ĠU L 396, 30.12.2006, p. 1.

      (4)  ĠU L 357, 31.12.2002, p. 72.
    ---documentbreak---

               27.9.2011

               MT

               Il-Ġurnal Uffiċjali tal-Unjoni Ewropea

               L 250/151

         RIŻOLUZZJONI TAL-PARLAMENT EWROPEW
   tal-10 ta’ Mejju 2011
   li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għas-Sustanzi Kimiċi għas-sena finanzjarja 2009
   IL-PARLAMENT EWROPEW,
   wara li kkunsidra l-kontijiet annwali definittivi tal-Aġenzija Ewropea għas-Sustanzi Kimiċi għas-sena finanzjarja 2009,
   wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sustanzi Kimiċi għas-sena finanzjarja 2009, flimkien mat-tweġibiet tal-Aġenzija (1),
   wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),
   wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,
   wara li kkunsidra r-Regolament (KE) Nru 1907/2006 tal-Parlament Ewropew u tal-Kunsill (3) li jistabbilixxi Aġenzija Ewropea għas-Sustanzi Kimiċi, u b’mod partikulari l-Artikolu 97 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4) u b’mod partikulari l-Artikolu 94 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0127/2011),

               A.

               billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li t-transazzjonijiet sottostanti huma legali u regolari;

               B.

               billi l-2009 kienet it-tieni sena li fiha kienet operattiva l-Aġenzija Ewropea għas-Sustanzi Kimiċi;

               C.

               billi fil-5 ta’ Mejju 2010 l-Parlament ta l-kwittanza lid-Direttur Eżekuttiv tal-Aġenzija għall-implimentazzjoni tal-baġit tal-Aġenzija għas-sena finanzjarja 2008 (5), u fir-riżoluzzjoni tiegħu li akkumpanjat id-deċiżjoni ta’ kwittanza, fost affarijiet oħra:

                           —

                           ġibed l-attenzjoni għall-fatt li l-Qorti tal-Awdituri enfasizzat id-dewmien fl-attivitajiet operazzjonali kkawżat mid-diffikultajiet fl-implimentazzjoni tas-sistema tal-IT u min-nuqqas ta’ persunal ikkwalifikat;

                           —

                           esprima s-sodisfazzjon tiegħu bl-ewwel sena ta’ operazzjoni b’suċċess tal-Aġenzija, li għal maniġment baġitarju tagħha fl-2007 kienet responsabbli l-Kummissjoni (DĠ Intrapriża u Industrija),

               D.

               billi l-baġit tal-Aġenzija għall-2009 kien ta’ EUR 70 400 000, li huwa żieda ta’ 6 % fuq is-sena finanzjarja 2008,

               1.

               Jinnota li l-Aġenzija kienet iffinanzjata fl-2008 minn sussidju Komunitarju ta’ EUR 62 200 000 skont l-Artikolu 185 tar-Regolament Finanzjarju, u fi kwantità minuri, minn pagamenti mill-industrija għal reġistrazzjonijiet ta’ sustanzi kimiċi skont ir-Regolament REACH (Regolament (KE) Nru 1907/2006,

               2.

               Jisħaq dwar il-fatt li l-introjtu tal-Aġenzija fl-2009 kien ġej prinċipalment mis-sussidju ta’ kull sena mill-baġit ġenerali tal-Unjoni, li żdied b’EUR 4 000 000 miljuni meta mqabbel mal-2008 (EUR 62 600 000 miljun) u mill-introjtu ġġenerat mill-miżati ta’ EUR 2 200 000 miljuni; jinnota li l-introjtu mill-miżati REACH IT jidħol mill-kumpaniji oġġett għar-reġistrazzjoni u n-notifika skont ir-Regolament REACH;

               3.

               Josserva li ż-żieda taħt it-Titolu 3 — Nefqa Operazzjonali hija dovuta l-aktar għaż-żieda fil-kostijiet tal-iżvilupp tas-software, billi kienu meħtieġa investimetni kbar għat-titjib tal-arkitettura tas-sistema REACH IT u għall-iżvilupp ulterjuri ta’ għodda komprensiva ta’ valutazzjoni tas-sigurtà kimika/rapport tas-sigurtà kimika;

               4.

               Jieħu nota, f’dan il-kuntest, li l-Aġenzija ttrasferiet 29 % tal-approprijazzjonijiet totali (EUR 20 000 000 miljun) minħabba li l-kuntratti għal proġetti ewlenin marbutin mat-tħejjija għall-ewwel skadenza tar-reġistrazzjoni ma kinux konklużi sa għeluq l-2009; jirrakkomanda li l-proporzjon ta’ trasferimenti titnaqqas ħalli jkun irrispettat il-prinċipju tal-annwalità;

      Rendiment

               5.

               Jifraħ lill-Aġenzija talli, f’tabella annessa mar-Rapport 2009 tal-Qorti tal-Awdituri, qabblet l-operazzjonijiet li saru fl-2009 ma’ dawk tal-2008 sabiex ippermettiet lill-awtorità tal-kwittanza tevalwa b’mod iktar effettiv ir-rendiment tagħha minn sena għall-oħra; jinnota li l-Aġenzija żiedet in-numru ta’ dossiers ta’ reġistrazzjoni kkompletati (500 fl-2009 u 70 fl-2008) u n-numru ta’ talbiet għall-informazzjoni (1 000 fl-2009 u 250 fl-2008); jinnota wkoll żieda kemm fin-numru ta’ kontrolli tal-konformità kkompletati (14 fl-2009 u 1 fl-2008) u n-numru ta’ proposti għall-klassifikazzjoni u ttikkettar armonizzati (30 fl-2009 u 14 fl-2008);

               6.

               Jesprimi s-sodisfazzjon tiegħu bit-tieni sena ta’ operazzjoni b’suċċess tal-Aġenzija, li għal maniġment baġitarju tagħha fl-2007 kienet responsabbli l-Kummissjoni (DĠ Intrapriża u Industrija), jenfasizza, b’mod partikulari, li t-twaqqif bla xkiel u relattivament rapidu tal-Aġenzija huwa dovut l-iktar għall-appoġġ effettiv ipprovdut mid-Direttorat-Ġenerali fejn oriġinat, skambji ta’ esperjenza ma’ aġenziji oħra simili u l-għoti ta’ appoġġ qawwi mill-pajjiż ospitanti;

               7.

               Jilqa’ l-inizjattivi tal-Aġenziija għat-titjib tal-proċeduri li tuża biex tiffoka fuq il-klijent u tagħtih ir-risposti tagħha; jifraħ, b’mod partikolari, lill-Aġenzija talli wettqet stħarriġ tal-partijiet interessati fl-2009 u talli żiedet l-attivitajiet ta’ għajnuna għall-industrija (bħal pereżempju li toffri servizz ta’ pariri bit-telefown għar-reġistranti ewlenin, workshops, laqgħat tan-netwerk, konsultazzjonijiet pubbliċi, eċċ);

               8.

               Jitlob lill-Qorti tal-Awdituri twettaq verifika ta’ prestazzjoni fir-rigward tal-Aġenzija;

      Approprjazzjonijiet ittrasferiti

               9.

               Jistieden lill-Aġenzija sabiex tiżviluppa aktar l-ippjanar u l-monitoraġġ tal-akkwist pubbliku u l-eżekuzzjoni tal-baġit tagħha sabiex tnaqqas il-proporzjon ta’ approprjazzjonijiet li jkunu ttrasferiti għas-sena ta’ wara; jinnota, fil-fatt, li l-Qorti tal-Awdituri rreġistrat trasferiment għas-sena ta’ wara ta’ EUR 20 000 000 (29 % tal-approprjazzjonijiet) għas-sena baġitarja 2010, li madwar 88 % minnu jikkorrispondi għal attivitajiet li għadhom ma kinux implimentati (jew, f’xi każijiet, prodotti li ma waslux) fl-aħħar tas-sena; jirrimarka, barra minn hekk, li 5 % tal-approprjazzjonijiet (EUR 3 000 000) kienu kkanċellati;

               10.

               Jilqa’, madankollu, l-impenn tal-Aġenzija biex għall-2010 tnaqqas it-trasferiment tal-approprjazzjonijiet ta’ impenn taħt l-20 % u tillimita l-approprjazzjonijiet ikkanċellati għal livell ħafna iktar baxx meta mqabbel mal-2008; jistieden, għalhekk, lill-Aġenzija biex tinforma lill-awtorità tal-kwittanza dwar l-iżviluppi f’din il-kwistjoni;

      Riżorsi umani

               11.

               Jinnota li n-numru totali ta’ postijiet fit-tabella tal-persunal żdied b’47 % meta mqabbel mal-2008; jilqa’ l-fatt li sal-aħħar tas-sena l-Aġenzija wettqet 90 % tax-xogħol li kellha tagħmel rigward it-tabella tal-persunal; ifakkar, madankollu, li hu importanti li l-Aġenzija tibqa’ timmonitorja l-implimentazzjoni tal-baġit u tal-pjan ta’ reklutaġġ tagħha;

      Il-verifika interna

               12.

               Jifraħ lill-Aġenzija talli waqqfet kapaċita tal-verifika interna (IAC) bi rwol tat-tmexxija tal-verifiki interni u li tagħti pariri lid-Direttur Eżekuttiv dwar is-sistemi ta’ ġestjoni u ta’ kontroll tar-riskju billi tagħti opinjonijiet u rakkomandazzjonijiet indipendenti;

               13.

               Jirrikonoxxi li s-Servizz ta’ Verifika Interna (IAS) issottometta l-pjan ta’ verifika strateġika finali tiegħu għall-2010-2012 fl-1 ta’ Diċembru 2009 (tliet snin fuq bażi kontinwa u permezz ta’ aġġornament annwali); jistieden, għalhekk, lid-Direttur Eżekuttiv tal-Aġenzija biex jinforma lill-awtorità tal-kwittanza dwar il-kontenut ta’ dan il-pjan ta’ verifika;

               14.

               Jistieden lill-Aġenzija biex tinforma lill-awtorità tal-kwittanza dwar il-passi meħuda għat-titjib tas-sistema ta’ kontroll tagħha bit-tisħiħ taċ-ċirkwiti finanzjarji, tal-flussi tax-xogħol, tal-verifiki, tal-pjanijiet ta’ azzjoni, u tal-evalwazzjonijiet tar-riskju tagħha;

               15.

               Iħeġġeġ lill-Aġenzija biex effettivament tiżgura li:

                           —

                           il-komponenti kollha għal deċiżjonijiet ta’ finanzjament ikunu stabbiliti (eż. formati standard għall-Programm ta’ Ħidma Annwali u d-deċiżjonijiet finanzjarji tagħha),

                           —

                           l-informazzjoni meħtieġa f’kull livell ġewwa l-organizzazzjoni tkun iddefinita u indirizzata kif suppost,

                           —

                           il-programm ta’ ħidma annwali juri r-riżorsi kollha disponibbli permezz tal-baġit,

                           —

                           id-dokumentazzjoni tal-proċeduri finanzjarji u l-listi ta’ kontroll ikunu iffinalizzati u aġġornati;

               16.

               Rigward l-osservazzjonijiet l-oħra li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, jirreferi għar-riżoluzzjoni tal-10 ta’ Mejju 2011 (6) dwar il-prestazzjoni, il-ġestjoni finanzjarja u l-kontroll tal-aġenziji.

      (1)  ĠU C 338, 14.12.2010, p. 34.

      (2)  ĠU L 248, 16.9.2002, p. 1.

      (3)  ĠU L 396, 30.12.2006, p. 1.

      (4)  ĠU L 357, 31.12.2002, p. 72.

      (5)  ĠU L 252, 25.9.2010, p. 146.

      (6)  Test adottati, P7_TA(2011)0163 (Ara paġna 269 ta’ dan il-Ġurnal Uffiċjali).


title: Id-Deċiżjoni tal-Kunsill tad-29 ta’ April 1999 li tirrigwardja il-konklużjoni tal-Ftehim li jemenda l-Ftehim li għandu x’jaqsam ma’ koperazzjoni xjentifika u teknika bejn il-Komunità Ewropea u l-Awstralja

text:
Avviż Legali Importanti

|

31999D0510

Official Journal L 195 , 28/07/1999 P. 0031 - 0031

		Id-Deċiżjoni tal-Kunsilltad-29 ta’ April 1999li tirrigwardja il-konklużjoni tal-Ftehim li jemenda l-Ftehim li għandu x’jaqsam ma’ koperazzjoni xjentifika u teknika bejn il-Komunità Ewropea u l-Awstralja(1999/510/KE)IL-KUNSILL TA' L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 130 m, f'għaqda ma’ l-Artikolu 228(2), l-ewwel sentenza, u l-ewwel sottoparagrafu ta' l-Artikolu 228(3) miġjub fih,Wara li kkunsidra l-proposta tal-Kummissjoni,Wara li kkunsidra l-opinjoni tal-Parlament Ewropew [1],(1) Billi bid-Deċiżjoni tiegħu tas-27 ta' Ġunju 1994 [2], il-Kunsill approva l-konklużjoni tal-Ftehim li għandu x'jaqsam ma' koperazzjoni xjentifika u teknika bejn il-Komunità Ewropea u l-Awstralja;(2) Billi bid-Deċiżjoni tiegħu ta' l-24 ta' Settembru 1998 il-Kunsill jawtorizza lill-Kummissjoni biex jinnegozja biss emenda tal-Ftehim msemmi hawn fuq safejn l-oqsma għal koperazzjoni, msemmija skond l-Artikolu 4 ta' dak il-Ftehim, huma konċernati, bi qbil mal-proċedura preskritta fl-Artikolu 11(2)_ta' dak il-Ftehim;(3) Billi bid-Deċiżjoni tad-29 ta' Marzu 1999 il-Kunsill awtorizza l-firma tal-Ftehim li jemenda;(4) Billi dan il-Ftehim li jemenda għandu jiġi approvat,ADOTTAT DAN IR-REGOLAMENT:Artikolu 1Il-Ftehim li jemenda l-Ftehim li jirrigwardja il-koperazzjoni xjentifika u teknika bejn il-Komunità Ewropea u l-Awstralja huwa hawnhekk approvat.It-test tal-Ftehim li jemenda huwa mehmuż ma’ din id-Deċiżjoni.Artikolu 2Skond l-Artikolu 11 tal-Ftehim li għandu x'jaqsam mal-koperazzjoni xjentifika u teknika bejn il-Komunità Ewropea u l-Awstralja, il-President tal-Kunsill għandu jagħti n-notifika li l-proċeduri għad-dħul fis-seħħ tal-Ftehim li jemenda li huwa hawn mehmuż tlestew mill-parti tal-Komunita.Magħmul fil-Lussemburgu, fid-29 ta' April 1999.F'isem il-KunsillIl-PresidentW. Müller[1] Opinjoni mogħtija fl-14 ta' April 1999 (għadha mhix pubblikata fil-Ġurnal Uffiċjali).[2] ĠU L 188, tat-22.7.1994, p. 17.--------------------------------------------------


title: Deċiżjoni tal-Kumitat Politiku u ta' Sigurtà (PESK) 2015/955 tas-16 ta' Ġunju 2015 dwar il-ħatra tal-Kmandant tal-Missjoni tal-UE għall-missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta' Mali (EUTM Mali) u li tħassar id-Deċiżjoni (EUTM MALI/3/2014) (EUTM MALI/2/2015)

text:
               20.6.2015

               MT

               Il-Ġurnal Uffiċjali tal-Unjoni Ewropea

               L 156/20

         DEĊIŻJONI TAL-KUMITAT POLITIKU U TA' SIGURTÀ (PESK) 2015/955
   tas-16 ta' Ġunju 2015
   dwar il-ħatra tal-Kmandant tal-Missjoni tal-UE għall-missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta' Mali (EUTM Mali) u li tħassar id-Deċiżjoni (EUTM MALI/3/2014) (EUTM MALI/2/2015)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b'mod partikolari t-tielet paragrafu tal-Artikolu 38 tiegħu,
   Wara li kkunsidra d-Deċiżjoni tal-Kunsill 2013/34/PESK tas-17 ta' Jannar 2013 dwar missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta' Mali (EUTM Mali) (1), u b'mod partikolari l-Artikolu 5 tagħha,
   Billi:

               (1)

               Skont l-Artikolu 5(1) tad-Deċiżjoni 2013/34/PESK, il-Kunsill awtorizza lill-Kumitat Politiku u ta' Sigurtà (KPS), f'konformità mal-Artikolu 38 tat-Trattat dwar l-Unjoni Ewropea, sabiex jieħu d-deċiżjonijiet rilevanti rigward il-kontroll politiku u tat-tmexxija strateġika tal-EUTM Mali, inklużi d-deċiżjonijiet dwar il-ħatra tal-Kmandanti sussegwenti tal-Missjoni tal-UE.

               (2)

               Fid-9 ta' Ottubru 2014, il-KPS adotta d-Deċiżjoni EUTM MALI/3/2014 (2) li taħtar lill-Brigadier Ġeneral Alfonso GARCÍA-VAQUERO PRADAL bħala Kmandant tal-Missjoni tal-UE għall-EUTM Mali.

               (3)

               Fis-17 ta' Marzu 2015, il-Ġermanja pproponiet il-ħatra tal-Brigadier Ġeneral Franz Xaver PFRENGLE bħala l-Kmandant il-ġdid tal-Missjoni tal-UE għall-EUTM Mali biex jissuċċiedi lill-Brigadier Ġeneral Alfonso GARCÍA-VAQUERO PRADAL.

               (4)

               Il-Kumitat Militari tal-UE appoġġa l-proposta.

               (5)

               Id-Deċiżjoni EUTM MALI/3/2014 għalhekk għandha titħassar.

               (6)

               F'konformità mal-Artikolu 5 tal-Protokoll Nru 22 dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u l-implementazzjoni ta' deċiżjonijiet u azzjonijiet tal-Unjoni li jkollhom implikazzjonijiet ta' difiża,

         ADOTTA DIN ID-DEĊIŻJONI:
   Artikolu 1
   Il-Brigadier Ġeneral Franz Xaver PFRENGLE huwa b'dan maħtur Kmandant tal-Missjoni tal-UE għall-missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta' Mali (EUTM MALI) mit-28 ta' Lulju 2015.
   Artikolu 2
   Id-Deċiżjoni EUTM MALI/3/2014 hija b'dan imħassra.
   Artikolu 3
   Din id-Deċiżjoni għandha tidħol fis-seħħ fit-28 ta' Lulju 2015.

      Magħmul fi Brussell, is-16 ta' Ġunju 2015.

            Għall-Kumitat Politiku u ta' Sigurtà

            Il-President

         W. STEVENS

      (1)  ĠU L 14, 18.1.2013, p. 19.

      (2)  Id-Deċiżjoni tal-Kumitat Politiku u ta' Sigurtà EUTM MALI/3/2014 tad-9 ta' Ottubru 2014 dwar il-ħatra tal-Kmandant tal-Missjoni tal-UE għall-missjoni militari tal-Unjoni Ewropea biex tikkontribwixxi għat-taħriġ tal-Forzi Armati ta' Mali (EUTM MALI) (ĠU L 300, 18.10.2014, p. 49).


title: Id-Deċiżjoni tal-Kunsill tas-27 ta' Ġunju 1958 dwar suppliment fir-rigward ta' kadmju għall-Anness IV mal-Konvenzjoni għall-protezzjoni tar-Renu kontra tniġġiż kimiku

text:
Avviż Legali Importanti

|

31985D0336

Official Journal L 175 , 05/07/1985 P. 0036 - 0039 Finnish special edition: Chapter 11 Volume 11 P. 0221  Spanish special edition: Chapter 15 Volume 6 P. 0005  Swedish special edition: Chapter 11 Volume 11 P. 0221  Portuguese special edition Chapter 15 Volume 6 P. 0005

		Id-Deċiżjoni tal-Kunsilltas-27 ta' Ġunju 1958dwar suppliment fir-rigward ta' kadmju għall-Anness IV mal-Konvenzjoni għall-protezzjoni tar-Renu kontra tniġġiż kimiku(85/336/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 235 tiegħu,Wara li kkunsidra l-proposta mill-Kummissjoni [1],Wara li kkunsidra l-opinjoni tal-Parlament Ewropew [2],Wara li kkunsidra l-opinjoni tal-Kumitat Ekonomiku u Soċjali,Billi bid-Deċiżjoni tal-Kunsill 77/586/KEE tal-25 ta' Lulju 1977 [3] il-Komunità approvat il-Konvenzjoni għall-protezzjoni tar-Renu kontra tniġġiż kimiku, hawn iżjed 'l isfel tissemma' bħala "Konvenzjoni Kimika", u l-Ftehim Addizzjonali għall-Ftehim iffirmat f'Berna fid-29 ta' April 1963 dwar il-Kummissjoni Internazzjonali għall-Protezzjoni tar-Renu kontra Tniġġiż, hawn iżjed ’l isfel tissemma' bħala "Kummissjoni Internazzjonali";Billi taħt l-Artikolu 5 tal-Konvenzjoni Kimika l-Kummissjoni Internazzjonali tipproponi valuri ta' limitu għar-rimi ta' ċerti sustanzi fl-ilmijiet tal-wiċċ fil-baċir tar-Renu permezz ta' emendi għall-Anness IV mal-Konvenzjoni Kimika; billi taħt l-Artikolu 14 mal-Konvenzjoni Kimika, aċċettazzjoni unanima mill-Partijiet Kontraenti hija meħtieġa għad-dħul fis-seħħ ta' dawk l-emendi;Billi l-Kummissjoni Internazzjonali stabbiliet valuri ta' limitu għal kadmju fl-għamla ta' proposta maħsuba biex tissupplixxi l-Anness IV mal-Konvenzjoni Kimika;Billi d-Direttiva 83/513/KEE 2 [4] tippreskrivi valuri ta' limitu għar-rimi ta' kadmju fl-ambjent akkwatiku tal-Komunità; billi dawn il-valuri ta' limitu huwa identiċi bħal dawk fil-proposta tal-Kummissjoni Internazzjonali;Billi huwa mixtieq li l-Komunità, bħala Parti Kontraenti tal-Konvenzjoni Kimika, tadotta l-proposta msemmija hawn iktar 'il fuq,IDDEĊIEDA KIF ĠEJ:Artikolu 1Il-proposta mill-Kummissjoni Internazzjonali għall-Protezzjoni tar-Renu kontra Tniġġiż Kimiku, intenzjonata biex tissuplixxi fir-rigward ta' kadmju l-Anness IV tal-Konvenzjoni għall-protezzjoni tar-Renu kontra tniġġiż kimiku, hija b'dan adottata f'isem il-Komunità Ekonomika Ewropea.It-test tal-proposta huwa mehmuż ma' din id-Deċiżjoni.Artikolu 2Il-President tal-Kunsill għandu jinnotifika lill-Gvern tal-Konfederazzjoni Svizzera, skond il-proċeduri preskritti fil-Konvenzjoni Kimika, bl-adozzjoni ta' din il-proposta li jirreferi għaliha l-Artikolu 1.Magħmula fil-Lussemburgu, fis-27 ta' Ġunju 1985.Għall-KunsillIl-PresidentA. Biondi[1] ĠU C 16, tas-17.1.1985, pġ. 7.[2] ĠU C 94, tal-15.4.1985, pġ. 131.[3] ĠU L 240, tad-19.9.1977, pġ. 35.[4] ĠU L 291, ta' l-24.10.1983, pġ. 1.--------------------------------------------------


title: Deċiżjoni tal-Kunsill (UE) 2016/381 tal-14 ta' Marzu 2016 dwar il-pożizzjoni li għandha tiġi adottata, f'isem l-Unjoni Ewropea, fil-Kumitat tal-Kontroll mill-Istat tal-Port tal-Memorandum ta' Qbil ta' Pariġi dwar il-Kontroll mill-Istat tal-Port

text:
               17.3.2016

               MT

               Il-Ġurnal Uffiċjali tal-Unjoni Ewropea

               L 72/53

         DEĊIŻJONI TAL-KUNSILL (UE) 2016/381
   tal-14 ta' Marzu 2016
   dwar il-pożizzjoni li għandha tiġi adottata, f'isem l-Unjoni Ewropea, fil-Kumitat tal-Kontroll mill-Istat tal-Port tal-Memorandum ta' Qbil ta' Pariġi dwar il-Kontroll mill-Istat tal-Port
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 100 u l-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Is-sikurezza marittima, is-sigurtà marittima, il-prevenzjoni tat-tniġġis u l-kundizzjonijiet tal-għajxien u tax-xogħol abbord jistgħu jittejbu b'mod effettiv permezz ta' tnaqqis drastiku ta' vapuri ta' kwalità inferjuri fl-ibħra taħt il-ġurisdizzjoni tal-Istati Membri, billi jiġu applikati b'mod strett il-Konvenzjonijiet, il-kodiċijiet u r-riżoluzzjonijiet internazzjonali rilevanti.

               (2)

               Filwaqt li l-Istat tal-bandiera għandu r-responsabbiltà primarja għall-monitoraġġ tal-konformità tal-vapuri mal-istandards internazzjonali għas-sikurezza, is-sigurtà, il-prevenzjoni tat-tniġġis u għall-kundizzjonijiet tal-għajxien u tax-xogħol abbord, hija l-kumpannija tal-vapur li għandha r-responsabbiltà li tmantni l-kundizzjoni tal-vapur u t-tagħmir tiegħu wara li jsir kontroll biex dawn ikunu konformi mar-rekwiżiti tal-Konvenzjonijiet applikabbli għall-vapur. Madankollu, kien hemm nuqqas serju minn għadd ta' Stati tal-bandiera f'implimentazzjoni u fl-infurzar ta' dawk l-istandards internazzjonali.

               (3)

               Għaldaqstant, bħala t-tieni linja ta' difiża kontra t-trasport marittimu ta' kwalità inferjuri, il-monitoraġġ tal-konformità mal-istandards internazzjonali tas-sikurezza, tas-sigurtà, tal-prevenzjoni tat-tniġġis u tal-kundizzjonijiet tal-għajxien u tax-xogħol abbord għandu jiġi żgurat ukoll mill-Istati tal-port, filwaqt li jiġi rrikonoxxut li l-ispezzjoni li jagħmel l-Istat tal-port mhijiex ekwivalenti għal kontroll u li l-formoli rilevanti tal-ispezzjoni mhumiex ċertifikati tal-istat ta' navigabbiltà tal-bastiment. Approċċ armonizzat għall-infurzar effettiv ta' dawk l-istandards internazzjonali min-naħa tal-Istati Membri kostali tal-Unjoni rigward il-vapuri li jbaħħru fl-ilmijiet li jaqgħu taħt il-ġurisdizzjoni tagħhom u li jkunu qed jużaw il-portijiet tagħhom għandu jevita distorsjonijiet tal-kompetizzjoni.

               (4)

               Id-Direttiva 2009/16/KE tal-Parlament Ewropew u tal-Kunsill (1) tistabbilixxi r-reġim tal-Unjoni dwar il-kontroll mill-Istat tal-port u tifformula mill-ġdid u ssaħħaħ il-leġislazzjoni preċedenti tal-Unjoni f'dan il-qasam, li ilha fis-seħħ mill-1995. Ir-reġim tal-Unjoni huwa bbażat fuq l-istruttura li kienet teżisti qabel tal-Memorandum ta' Qbil ta' Pariġi dwar il-Kontroll mill-Istat tal-Port (il-“Memorandum ta' Pariġi”), li ġie ffirmat f'Pariġi fis-26 ta' Jannar 1982.

               (5)

               Fir-rigward tal-Istati Membri tal-Unjoni, id-Direttiva 2009/16/KE iġġib b'mod effettiv ċerti proċeduri, strumenti u attivitajiet tal-Memorandum ta' Pariġi fil-kamp ta' applikazzjoni tal-liġi tal-Unjoni. Bis-saħħa ta' dik id-Direttiva, ċerti deċiżjonijiet li jieħu l-korp kompetenti x-xieraq tal-Memorandum ta' Pariġi isiru vinkolanti għall-Istati Membri tal-Unjoni.

               (6)

               Il-Kumitat tal-Kontroll mill-Istat tal-Port (“PSCC”) tal-Memorandum ta' Pariġi jiltaqa' kull sena u matul id-deliberazzjonijiet tiegħu jiddeċiedi dwar ċerti kwistjonijiet li jkollhom effetti legali.

               (7)

               Skont l-Artikolu 218(9) tat-Trattat dwar il-Funzjonament tal-Unjoni Ewropea (TFUE), il-pożizzjoni li għandha tiġi adottata f'isem l-Unjoni f'korp stabbilit minn ftehim, meta dak il-korp jiġi biex jadotta atti li jkollhom effetti legali, għandha tiġi adottata permezz ta' Deċiżjoni tal-Kunsill, fuq proposta mill-Kummissjoni.

               (8)

               Minħabba li r-regoli interni tal-Memorandum ta' Pariġi jagħmluha diffiċli li tiġi stabbilita pożizzjoni li għandha tiġi adottata f'isem l-Unjoni f'konformità mal-Artikolu 218(9) TFUE b'mod f'waqtu għal kull laqgħa individwali tal-PSCC, f'dan il-każ ikun effiċjenti li tali pożizzjoni tiġi stabbilita fuq bażi multiannwali u li tkun tikkonsisti minn prinċipji ta' gwida u orjentazzjonijiet, flimkien ma' qafas għall-ispeċifikazzjoni tagħha minn sena għall-oħra. Fl-istess ħin, ħafna mis-suġġetti li jiġu diskussi fil-laqgħat individwali tal-PSCC jikkonċernaw kwistjonijiet ta' kontroll mill-Istat tal-port u ġeneralment huma koperti minn att legali uniku tal-Unjoni, jiġifieri d-Direttiva 2009/16/KE. Għaldaqstant, fiċ-ċirkostanzi partikolari li japplikaw għall-Memorandum ta' Pariġi, huwa possibbli li tiġi stabbilita pożizzjoni ġenerali li għandha tiġi adottata f'isem l-Unjoni għal diversi minn dawk il-laqgħat.

               (9)

               L-Unjoni mhijiex parti kontraenti tal-Memorandum ta' Pariġi. Huwa għalhekk neċessarju li l-Kunsill jawtorizza lill-Istati Membri biex jaġixxu f'konformità mal-pożizzjoni li għandha tiġi adottata f'isem l-Unjoni u biex jesprimu l-kunsens tagħhom li jintrabtu bid-deċiżjonijiet meħuda mill-PSCC.

               (10)

               Il-metodu attwali biex jitfasslu l-listi bojod, griżi u suwed tal-Istati tal-bandiera wassal għal konsegwenzi sproporzjonati u mhux intenzjonati għal Stati tal-bandiera bi flotot żgħar. Fl-istess ħin, il-progress fl-iżvilupp ta' metodu alternattiv ta' kalkolu sar bil-mod. Għaldaqstant huwa importanti li jiġi żviluppat b'mod rapidu metodu alternattiv sabiex tiġi żgurata l-ekwità.

               (11)

               Id-diskussjonijiet tekniċi u l-kooperazzjoni ma' pajjiżi terzi membri tal-Memorandum ta' Pariġi fi ħdan il-PSCC huma ta' importanza kbira biex jiġu żgurati l-effettività u l-funzjonament tajjeb tal-Memorandum ta' Pariġi.

               (12)

               Din id-Deċiżjoni għandha tkopri l-perijodu mill-2016 sal-2019,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni Ewropea fil-laqgħa annwali tal-PSCC tal-Memorandum ta' Pariġi meta dak il-korp jiġi biex jadotta deċiżjonijiet li jkollhom effetti legali hija stipulata fl-Anness I.
   Artikolu 2
   L-ispeċifikazzjoni tal-pożizzjoni minn sena għall-oħra li għandha tiġi adottata f'isem l-Unjoni fil-laqgħa annwali tal-PSCC tal-Memorandum ta' Pariġi għandha ssir skont l-Anness II.
   Artikolu 3
   L-Istati Membri li huma marbuta mill-Memorandum ta' Pariġi għandhom jaġixxu skont il-pożizzjoni li għandha tiġi adottata f'isem l-Unjoni kif imsemmi fl-Artikolu 1, filwaqt li jaġixxu b'mod konġunt fl-interess tal-Unjoni.
   Artikolu 4
   Din id-Deċiżjoni għandha tidħol fis-seħħ fl-1 ta' April 2016.
   Din għandha tiskadi fil-31 ta' Diċembru 2019.

      Magħmul fi Brussell, l-14 ta' Marzu 2016.

            Għall-Kunsill

            Il-President

         M.H.P. VAN DAM

      (1)  Direttiva 2009/16/KE tal-Parlament Ewropew u tal-Kunsill tat-23 ta' April 2009 dwar il-kontroll tal-Istat tal-Port (ĠU L 131, 28.5.2009, p. 57).

      ANNESS I

         IL-POŻIZZJONI LI GĦANDHA TIĠI ADOTTATA F'ISEM L-UNJONI FIL-KUMITAT TAL-KONTROLL MILL-ISTAT TAL-PORT TAL-MEMORANDUM TA' QBIL TA' PARIĠI DWAR IL-KONTROLL MILL-ISTAT TAL-PORT

         Prinċipji ta' gwida

      Fil-qafas tal-PSCC tal-Memorandum ta' Pariġi, l-Istati Membri li huma marbuta mill-Memorandum ta' Pariġi filwaqt li jaġixxu b'mod konġunt fl-interess tal-Unjoni, għandhom:

                  (a)

                  jaġixxu skont l-objettivi li d-Direttiva 2009/16/KE tfittex li tilħaq, b'mod speċjali biex ittejjeb is-sikurezza marittima, is-sigurtà marittima, il-prevenzjoni tat-tniġġis u l-kundizzjonijiet tal-għajxien u tax-xogħol abbord permezz ta' tnaqqis drastiku ta' vapuri ta' kwalità inferjuri billi jiġu applikati b'mod strett il-Konvenzjonijiet, il-kodiċijiet u r-riżoluzzjonijiet internazzjonali rilevanti;

                  (b)

                  jippromwovu l-implimentazzjoni ta' approċċ armonizzat għall-infurzar effettiv tal-istandards internazzjonali min-naħa tal-Membri tal-Memorandum ta' Pariġi rigward il-vapuri li jbaħħru fl-ilmijiet li jaqgħu taħt il-ġurisdizzjoni tagħhom u li jkunu qed jużaw il-portijiet tagħhom;

                  (c)

                  jaħdmu flimkien mal-Memorandum ta' Pariġi biex tinkiseb skema komprensiva ta' spezzjoni u biex il-piż tal-ispezzjonijiet jinqasam b'mod ekwu, b'mod partikulari billi jiġi adottat l-impenn ta' spezzjoni annwali mfassal skont il-metodoloġija maqbula stipulata fl-Anness 11 għall-Memorandum ta' Pariġi;

                  (d)

                  jaħdmu fi ħdan il-Memorandum ta' Pariġi biex iżommu awtoritajiet kompetenti xierqa, li lilhom jiġi assenjat numru adatt ta' persunal, b'mod partikolari spetturi kwalifikati, għall-ispezzjoni tal-vapuri, pereżempju permezz ta' reklutaġġ;

                  (e)

                  jiżguraw li l-miżuri adottati fil-kuntest tal-Memorandum ta' Pariġi jkunu konsistenti mal-liġi internazzjonali, u b'mod partikulari mal-Konvenzjonijiet, il-kodiċijiet u r-riżoluzzjonijiet internazzjonali rilevanti li jirrigwardaw is-sikurezza marittima, is-sigurtà marittima, il-prevenzjoni tat-tniġġis u l-kundizzjonijiet tal-għajxien u tax-xogħol abbord;

                  (f)

                  jippromwovu l-iżvilupp ta' approċċi komuni ma' korpi oħrajn li jkunu qed iwettqu l-kontroll mill-Istat tal-port;

                  (g)

                  jiżguraw konsistenza ma' politiki oħrajn tal-Unjoni b'mod speċjali fl-oqsma tar-relazzjonijiet esterni, is-sigurtà, l-ambjent u oħrajn.

         Orjentazzjonijiet

      L-Istati Membri li huma marbuta mill-Memorandum ta' Pariġi filwaqt li jaġixxu b'mod konġunt fl-interess tal-Unjoni, għandhom jagħmlu kull sforz biex jappoġġaw l-azzjonijiet li ġejjin min-naħa tal-Memorandum ta' Pariġi:

                  A.

                  sabiex ikun żgurat li r-reġim tal-Unjoni dwar il-kontroll mill-Istat tal-Port jaħdem sewwa minn sena għall-oħra skont id-Direttiva 2009/16/KE, l-adozzjoni ta':

                              1.

                              l-elementi li ġejjin tal-profil tar-riskju tal-vapuri biex jiġi deċiż liema bastimenti għandhom jiġu spezzjonati:

                                          (a)

                                          il-listi tal-bnadar bojod, griżi u suwed skont il-formula żviluppata mill-Memorandum ta' Pariġi u li tinsab fl-Anness għar-Regolament tal-Kummissjoni (UE) Nru 801/2010 (1);

                                          (b)

                                          il-lista tal-prestazzjoni għal organizzazzjonijiet rikonoxxuti skont il-metodoloġija adottata mill-PSCC waqt is-37 laqgħa tiegħu f'Mejju 2004 (il-punt 4.5.2 fuq l-aġenda);

                                          (c)

                                          il-proporzjon medju tan-nuqqasijiet u tad-detenzjonijiet għall-formula tal-prestazzjoni tal-kumpannija abbażi tal-Anness għar-Regolament tal-Kummissjoni (UE) Nru 802/2010 (2).

                              2.

                              bidliet jew aġġornamenti fil-proċeduri u fil-linji gwida tal-Memorandum ta' Pariġi li jkollhom effetti legali li jkunu konsistenti mal-objettivi li d-Direttiva 2009/16/KE tfittex li tilħaq, b'mod speċjali biex ittejjeb is-sikurezza marittima, is-sigurtà marittima, il-prevenzjoni tat-tniġġis u l-kundizzjonijiet tal-għajxien u tax-xogħol abbord.

                  B.

                  l-iżvilupp mill-iktar fis possibbli ta' metodu alternattiv biex jitfasslu l-listi bojod, griżi u suwed tal-Istati tal-bandiera biex tiġi żgurata l-ekwità, irrispettivament mid-daqs tal-flotta.

         (1)  Regolament tal-Kummissjoni (UE) Nru 801/2010 tat-13 ta' Settembru 2010 li jimplimenta l-Artikolu 10(3) tad-Direttiva 2009/16/KE tal-Parlament Ewropew u tal-Kunsill fir-rigward tal-kriterji tal-Istat tal-Bandiera (ĠU L 241, 14.9.2010, p. 1).

         (2)  Regolament tal-Kummissjoni (UE) Nru 802/2010 tat-13 ta' Settembru 2010 li jimplimenta l-Artikolu 10(3) u l-Artikolu 27 tad-Direttiva 2009/16/KE tal-Parlament Ewropew u tal-Kunsill fir-rigward tal-prestazzjoni tal-kumpanniji (ĠU L 241, 14.9.2010, p. 4).

      ANNESS II

         L-ISPEĊIFIKAZZJONI TAL-POŻIZZJONI MINN SENA GĦALL-OĦRA LI GĦANDHA TIĠI ADOTTATA F'ISEM L-UNJONI FIL-KUMITAT TAL-KONTROLL MILL-ISTAT TAL-PORT TAL-MEMORANDUM TA' QBIL TA' PARIĠI DWAR IL-KONTROLL MILL-ISTAT TAL-PORT

      Qabel kull laqgħa annwali tal-PSCC tal-Memorandum ta' Pariġi, għandhom jittieħdu l-passi neċessarji biex il-pożizzjoni li għandha tiġi espressa f'isem l-Unjoni tieħu kont tal-informazzjoni rilevanti kollha li tkun intbagħtet lill-Kummissjoni Ewropea kif ukoll ta' kull dokument li għandu jiġi diskuss u li jaqa' fil-kompetenza tal-Unjoni skont il-prinċipji ta' gwida u l-orjentazzjonijiet stipulati fl-Anness I.
      Għal dan il-għan u abbażi ta' dik l-informazzjoni, is-servizzi tal-Kummissjoni għandhom jibagħtu dokument ta' tħejjija lill-Kunsill jew lill-korpi preparatorji tiegħu li jagħti d-dettalji tal-pożizzjoni prevista tal-Unjoni, fi żmien suffiċjenti qabel il-laqgħa tal-PSCC, biex dawn iqisuh u japprovawh.


title: 2009/805/KE: Deċiżjoni tal-Kunsill tad- 19 ta’ Ottubru 2009 dwar il-konklużjoni tal-Ftehim bejn il-Komunità Ewropea u l-Konfederazzjoni Svizzera li jemenda l-Anness 11 tal-Ftehim bejn il-Komunità Ewropea u l-Konfederazzjoni Svizzera dwar il-kummerċ ta’ prodotti agrikoli

text:
               4.11.2009

               MT

               Il-Ġurnal Uffiċjali tal-Unjoni Ewropea

               L 288/22

         DEĊIŻJONI TAL-KUNSILL
   tad-19 ta’ Ottubru 2009
   dwar il-konklużjoni tal-Ftehim bejn il-Komunità Ewropea u l-Konfederazzjoni Svizzera li jemenda l-Anness 11 tal-Ftehim bejn il-Komunità Ewropea u l-Konfederazzjoni Svizzera dwar il-kummerċ ta’ prodotti agrikoli
   (2009/805/KE)
   IL-KUNSILL TAL-UNJONI EWROPEA,
   Wara li kkunsidra t-Trattat li jistabblixxi l-Komunità Ewropea, u b’mod partikolari l-Artikoli 37, 133 u 152(4)(b), flimkien mal-ewwel subparagrafu tal-Artikolu 300(3) tiegħu,
   Wara li kkunsidra l-proposta mill-Kummissjoni,
   Wara li kkunsidra l-opinjoni tal-Parlament Ewropew,
   Billi:

               (1)

               Il-Kummissjoni kienet innegozjat, f’isem il-Komunità, Ftehim bejn il-Komunità Ewropea u l-Konfederazzjoni Svizzera li jemenda l-Anness 11 tal-Ftehim bejn il-Komunità Ewropea u l-Konfederazzjoni Svizzera dwar il-kummerċ ta’ prodotti agrikoli.

               (2)

               Il-Ftehim, flimkien mal-Att Finali tiegħu, ġie ffirmat, f’isem il-Komunità, fit-23 ta’ Diċembru 2008 soġġett għall-konklużjoni tiegħu, skont id-Deċiżjoni tal-Kunsill 2008/979/KE (1).

               (3)

               Il-Ftehim għandu jiġi approvat,

         IDDEĊIEDA KIF ĠEJ:
   Artikolu 1
   Il-Ftehim bejn il-Komunità Ewropea u l-Konfederazzjoni Svizzera li jemenda l-Anness 11 tal-Ftehim bejn il-Komunità Ewropea u l-Konfederazzjoni Svizzera dwar il-kummerċ ta’ prodotti agrikoli (2), flimkien mad-Dikjarazzjoni mehmuża mal-Att Finali tiegħu, huwa b’dan approvat f’isem il-Komunità.
   Artikolu 2
   Il-President tal-Kunsill għandu, f’isem il-Komunità, jagħti n-notifika prevista fl-Artikolu 2 tal-Ftehim (3).
   Artikolu 3
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fil-Lussemburgu, id-19 ta’ Ottubru 2009.

            Għall-Kunsill

            Il-President

         E. ERLANDSSON

      (1)  ĠU L 352, 31.12.2008, p. 23.

      (2)  ĠU L 352, 31.12.2008, p. 24.

      (3)  Id-data tad-dħul fis-seħħ tal-Ftehim ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: Deċiżjoni tal-Awtorità tas-Sorveljanza tal-EFTA Nru 02/10/COL tal- 5 ta’ Jannar 2010 dwar l-istatus tan-Norveġja fir-rigward tan-nekrosi ematopoietika infettiva u s-settiċemija emorraġika virali u r-revoka tad-Deċiżjoni tal-Awtorità ta’ Sorveljanza tal-EFTA Nru 302/08/COL tal- 21 ta’ Mejju 2008

text:
               24.6.2010

               MT

               Il-Ġurnal Uffiċjali tal-Unjoni Ewropea

               L 157/16

         DEĊIŻJONI TAL-AWTORITÀ TAS-SORVELJANZA TAL-EFTA
   Nru 02/10/COL
   tal-5 ta’ Jannar 2010
   dwar l-istatus tan-Norveġja fir-rigward tan-nekrosi ematopoietika infettiva u s-settiċemija emorraġika virali u r-revoka tad-Deċiżjoni tal-Awtorità ta’ Sorveljanza tal-EFTA Nru 302/08/COL tal-21 ta’ Mejju 2008
   L-AWTORITÀ TA’ SORVELJANZA TAL-EFTA,
   WARA LI KKUNSIDRAT il-Ftehim dwar iż-Żona Ekonomika Ewropea, partikolarment l-Artikolu 109 u l-Protokoll 1 tiegħu,
   WARA LI KKUNSIDRAT il-Ftehim bejn l-Istati tal-EFTA dwar it-twaqqif ta’ Awtorità ta’ Sorveljanza u ta’ Qorti tal-Ġustizzja, b’mod partikolari l-Artikolu 5(2)(d) u l-Protokoll 1 tiegħu,
   WARA LI KKUNSIDRAT l-Att imsemmi fil-punt 4.1.5a tal-Kapitolu I tal-Anness I tal-Ftehim taż-ŻEE,
   Id-Direttiva tal-Kunsill 2006/88/KE tal-24 ta’ Ottubru 2006 dwar il-ħtiġiet tas-saħħa tal-annimali għall-annimali tal-akkwakultura u l-prodotti tagħhom, u dwar il-prevenzjoni u l-kontroll ta’ ċertu mard f’annimali akkwatiċi (1),
   hekk kif adottat permezz tal-Protokoll 1 tal-Ftehim taż-ŻEE, b’mod partikolari l-Artikolu 50 ta’ dak l-Att,
   Billi:
   In-Norveġja, permezz ta’ ittra ddatata 3 ta’ Mejju 1994, issottomettiet il-ġustifikazzjonijiet meħtieġa biex jingħata, safejn għandhom x’jaqsmu in-nekrożi ematopoietika infettiva (IHN) u s-settiċemija emorragika virali (VHS), l-istatus ta’ żona approvata lit-territorju tagħha, kif ukoll ir-regoli li jassiguraw l-osservanza tal-kundizzjonijiet li jridu jiġu rispettati biex jinżamm l-istatus approvat.
   In-Norveġja, permezz tad-Deċiżjoni tal-Awtorità Nru 71/94/COL, ġiet rikonoxxuta bħala żona kontinentali u kostali għall-ħut rigward l-IHN u l-VHS. Wara notifika ta’ tfaqqigħ ta’ VHS f’Møre og Romsdal County fin-Norveġja, fis-26 ta’ Novembru 2007, id-Deċiżjoni Nru 71/94/COL, kif l-aħħar emendata bid-Deċiżjoni tal-Awtorità tas-Sorveljanza tal-EFTA Nru 244/02/COL, ġiet revokata bid-Deċiżjoni Nru 302/08/COL, li stabbiliet li l-partijiet tan-Norveġja li hemm referenza għalihom fl-Anness ta’ dik id-Deċiżjoni kienu rikonoxxuti bħala żona kontinentali approvata u żona kostali approvata għall-ħut fir-rigward tal-IHN u l-VHS.
   Fil-11 ta’ Lulju 2008, tfaqqigħ ta’ VHS ġie kkonfermat fiż-żoni kostali ta’ Storfjorden fin-Norveġja. L-awtorità kompetenti fin-Norveġja infurmat lill-Awtorità dwar il-miżuri li ttieħdu biex tiġi eliminata l-marda u trażżan il-firxa tagħha.
   L-Awtorità evalwat l-informazzjoni li ġiet ippreżentata lilha mill-Awtorità kompetenti fin-Norveġja u jidher, f’dan l-istadju, li l-miżuri li ttieħdu huma xierqa. B’żieda ma’ dan, l-Awtorità ddiskutiet il-kwistjoni mal-Kummissjoni Ewropea u ma kien hemm l-ebda tibdil fin-Norveġja fir-rigward tal-IHN.
   Fl-opinjoni tal-Awtorità n-Norveġja, minbarra ż-żoni li hemm referenza għalihom fl-Anness, għandha tibqa’ kkunsidrata bħala żona kontinentali approvata u żona kostali approvata għall-ħut rigward l-IHN u l-VHS.
   Il-miżuri stipulati f’din id-Deċiżjoni huma skont l-opinjoni tal-Kumitat Veterinarju tal-EFTA li jassisti l-Awtorità ta’ Sorveljanza tal-EFTA,
   ADOTTAT DIN ID-DEĊIŻJONI:
   Artikolu 1
   In-Norveġja, bl-eżenzjoni tal-oqsma msemmija fl-Anness, hija rikonoxxuta bħala żona kontinentali approvata u bħala żona kostali approvata għall-ħut fir-rigward tal-IHN u l-VHS.
   Artikolu 2
   Id-Deċiżjoni tal-Awtorità ta’ Sorveljanza tal-EFTA Nru 302/08/COL tal-21 ta’ Mejju 2008 dwar l-istatut tan-Norveġja fir-rigward tan-nekrosi ematopoietika infettiva u s-settiċemija emorraġika virali hija b’dan revokata.
   Artikolu 3
   Din id-Deċiżjoni għandha tidħol fis-seħħ fil-5 ta’ Jannar 2010.
   Artikolu 4
   Din id-Deċiżjoni hi indirizzata lir-Renju tan-Norveġja.
   Artikolu 5
   Il-verżjoni bl-Ingliż biss hija awtentika.

      Magħmul fi Brussell, il-5 ta’ Jannar 2010.

            Għall-Awtorità tas-Sorveljanza tal-EFTA

         Kurt JÄGER

            Membru tal-Kulleġġ

         Xavier LEWIS

            Direttur

      (1)  ĠU L 328, 24.11.2006, p. 14.

      ANNESS
      IHN
      In-Norveġja, minbarra dik il-parti tan-Norveġja li tinkorpora l-inħawi ta’ Grense Jacobselv u x-xmara Pasvik u x-xmajjar ta’ bejniethom u r-reġjun kostali ta’ magħhom.
      VHS
      In-Norveġja, minbarra:

                  1)

                  Dik il-parti tan-Norveġja li tinkorpora l-inħawi ta’ Grense Jacobselv u x-xmara Pasvik u x-xmajjar ta’ bejniethom u r-reġjun kostali ta’ magħhom.

                  2)

                  In-Norveġja, minbarra ż-żoni kostali ta’ Storfjorden (fil-muniċipalitajiet ta’ Ørskog, Sykkylven, Stordal, Stranda u Norddal) delimitata fil-Punent minn linja bejn Røneset fil-muniċipalità Sykkylven u Giljeneset fil-muniċipalità Ørskog. Il-Lvant tal-fjord kollu kemm hu huwa eżentat inkluż il-linja tal-marea, irziezet tal-akwakultura bbażata fuq l-art li jużaw l-ilma baħar fil-produzzjoni u l-bażijiet fuq l-art u l-mollijiet tal-irziezet tal-akwakultura fil-fjord. Il-partijiet ta’ żoni fejn jinġabar l-ilma li għandhom l-estwarju fiż-żona ta’ trażżin u li għandhom migrazzjoni ’l fuq ta’ ħut migratorju, u kwalunkwe istallazzjoni fil-parti migratorja tal-post fejn jinġabar l-ilma huma wkoll eżentati minn rikonoxximent bħala żona approvata.


title: Deċiżjoni (UE) 2016/1581 tal-Parlament Ewropew tat-28 ta’ April 2016 dwar l-għeluq tal-kontijiet tal-Aġenzija tal-GNSS Ewropea għas-sena finanzjarja 2014

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/387

         DEĊIŻJONI (UE) 2016/1581 TAL-PARLAMENT EWROPEW
   tat-28 ta’ April 2016
   dwar l-għeluq tal-kontijiet tal-Aġenzija tal-GNSS Ewropea għas-sena finanzjarja 2014
   IL-PARLAMENT EWROPEW,

               —

               wara li kkunsidra l-kontijiet annwali finali tal-Aġenzija tal-GNSS Ewropea għas-sena finanzjarja 2014,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija tal-GNSS Ewropea għas-sena finanzjarja 2014, flimkien mar-risposta tal-Aġenzija (1),

               —

               wara li kkunsidra d-dikjarazzjoni ta’ assigurazzjoni (2) dwar l-affidabbiltà tal-kontijiet u l-legalità u r-regolarità tat-tranżazzjonijiet ta’ bażi, ipprovduta mill-Qorti tal-Awdituri għas-sena finanzjarja 2014 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tat-12 ta’ Frar 2016 dwar il-kwittanza li għandha tingħata lill-Aġenzija fir-rigward tal-implimentazzjoni tal-baġit għas-sena finanzjarja 2014 (05584/2016 — C8-0080/2015),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (UE) Nru 912/2010 tal-Parlament Ewropew u tal-Kunsill tat-22 ta’ Settembru 2010 li jistabbilixxi l-Aġenzija tal-GNSS Ewropea, u jħassar ir-Regolament (KE) Nru 1321/2004 dwar l-istabbiliment ta’ strutturi għat-tmexxija tal-programmi Ewropej ta’ radjunavigazzjoni bis-satellita u li jemenda r-Regolament (KE) Nru 683/2008 tal-Parlament Ewropew u tal-Kunsill (4), u b’mod partikolari l-Artikolu 14 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A8-0112/2016),

               1.

               Jinnota li l-kontijiet annwali finali tal-Aġenzija tal-GNSS Ewropea huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet tal-Aġenzija tal-GNSS Ewropea għas-sena finanzjarja 2014;

               3.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Aġenzija tal-GNSS Ewropea, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 409, 9.12.2015, p. 353.

      (2)  Ara n-nota ta’ qiegħ il-paġna 1.

      (3)  ĠU L 298, 26.10.2012, p. 1.

      (4)  ĠU L 276, 20.10.2010, p. 11

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: 2014/39/UE: Deċiżjoni tal-Kummissjoni tas- 27 ta’ Jannar 2014 li tikkonferma l-parteċipazzjoni tal-Greċja fil-kooperazzjoni msaħħa fil-qasam tal-liġi applikabbli għad-divorzju u s-separazzjoni legali

text:
               28.1.2014

               MT

               Il-Ġurnal Uffiċjali tal-Unjoni Ewropea

               L 23/41

         DEĊIŻJONI TAL-KUMMISSJONI
   tas-27 ta’ Jannar 2014
   li tikkonferma l-parteċipazzjoni tal-Greċja fil-kooperazzjoni msaħħa fil-qasam tal-liġi applikabbli għad-divorzju u s-separazzjoni legali
   (2014/39/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikoli 328(1) u 331(1) tiegħu,
   Wara li kkunsidrat id-Deċiżjoni tal-Kunsill 2010/405/UE tat-12 ta’ Lulju 2010 li tawtorizza kooperazzjoni msaħħa fil-qasam tal-liġi li tapplika għad-divorzju u għas-separazzjoni legali (1),
   Wara li kkunsidrat ir-Regolament tal-Kunsill (UE) Nru 1259/2010 tal-20 ta’ Diċembru 2010 li jimplimenta kooperazzjoni msaħħa fil-qasam tal-liġi applikabbli għad-divorzju u għas-separazzjoni legali (2),
   Wara li kkunsidrat in-notifika mill-Greċja tal-intenzjoni tagħha li tipparteċipa fil-kooperazzjoni msaħħa fil-qasam tal-liġi applikabbli għad-divorzju u għas-separazzjoni legali,
   Billi:

               (1)

               Fit-12 ta’ Lulju 2010, il-Kunsill iddeċieda li jawtorizza kooperazzjoni msaħħa bejn il-Belġju, il-Bulgarija, il-Ġermanja, Spanja, Franza, l-Italja, il-Latvja, il-Lussemburgu, l-Ungerija, Malta, l-Awstrija, il-Portugall, ir-Rumanija u s-Slovenja fil-qasam tal-liġi applikabbli għad-divorzju u s-separazzjoni legali.

               (2)

               Fl-20 ta’ Diċembru 2010, il-Kunsill adotta r-Regolament (UE) Nru 1259/2010 li jimplimenta kooperazzjoni msaħħa fil-qasam tal-liġi li tapplika għad-divorzju u għas-separazzjoni legali.

               (3)

               Fil-21 ta’ Novembru 2012, il-Kummissjoni adottat id-Deċiżjoni 2012/714/UE li tikkonferma l-parteċipazzjoni tal-Litwanja fil-kooperazzjoni msaħħa fil-qasam tal-liġi applikabbli għad-divorzju u s-separazzjoni legali (3).

               (4)

               Il-Greċja nnotifikat l-intenzjoni tagħha li tipparteċipa f’kooperazzjoni msaħħa fil-qasam tal-liġi applikabbli għad-divorzju u s-separazzjoni legali b’ittra datata l-14 ta’ Ottubru 2013, li l-Kummissjoni rreġistrat li rċevietha fil-15 ta’ Ottubru 2013.

               (5)

               Il-Kummissjoni tinnota li la d-Deċiżjoni 2010/405/UE u lanqas ir-Regolament (UE) Nru 1259/2010 ma jippreskrivu ebda kundizzjoni partikolari tal-parteċipazzjoni f’kooperazzjoni msaħħa fil-qasam tal-liġi applikabbli għad-divorzju u s-separazzjoni legali u li l-parteċipazzjoni tal-Greċja għandha ssaħħaħ il-benefiċċji ta’ din il-kooperazzjoni msaħħa.

               (6)

               Il-parteċipazzjoni tal-Greċja fil-kooperazzjoni msaħħa fil-qasam tal-liġi applikabbli għad-divorzju u s-separazzjoni legali għandha għalhekk tiġi kkonfermata.

               (7)

               Il-Kummissjoni għandha tadotta miżuri tranżitorji għall-Greċja meħtieġa għall-applikazzjoni tar-Regolament (UE) Nru 1259/2010.

               (8)

               Ir-Regolament (UE) Nru 1259/2010 għandu jidħol fis-seħħ fil-Greċja fil-jum wara dak tal-pubblikazzjoni ta’ din id-Deċiżjoni f’Il-Ġurnal Uffiċjali tal-Unjoni Ewropea,

         ADOTTAT DIN ID-DEĊIŻJONI:
   Artikolu 1
   Il-Parteċipazzjoni tal-Greċja f’kooperazzjoni msaħħa
   1.   Il-parteċipazzjoni tal-Greċja f’kooperazzjoni msaħħa fil-qasam tal-liġi applikabbli għad-divorzju u s-separazzjoni legali awtorizzata permezz tad-Deċiżjoni 2010/405/UE hija kkonfermata.
   2.   Ir-Regolament (UE) Nru 1259/2010 għandu japplika għall-Greċja skont din id-Deċiżjoni.
   Artikolu 2
   Informazzjoni li għandha tingħata mill-Greċja
   Mid-29 ta’ Ottubru 2014 il-Greċja għandha tikkomunika lill-Kummissjoni id-dispożizzjonijiet nazzjonali tagħha, jekk ikun hemm, dwar:

               (a)

               ir-rekwiżiti formali applikabbli għall-ftehimiet dwar l-għażla tal-liġi applikabbli skont l-Artikolu 7(2) sa (4) tar-Regolament (UE) Nru 1259/2010; u

               (b)

               il-possibbiltà li tintgħażel il-liġi applikabbli skont l-Artikolu 5(3) tar-Regolament (UE) Nru 1259/2010.

         Artikolu 3
   Dispożizzjonijiet tranżitorji għall-Greċja
   1.   Ir-Regolament (UE) Nru 1259/2010 għandu japplika għall-Greċja biss fir-rigward tal-proċedimenti ġuridiċi mibdija kif ukoll għall-ftehimiet tat-tip imsemmija fl-Artikolu 5 tar-Regolament (UE) Nru 1259/2010 konklużi mid-29 ta’ Lulju 2015.
   Madankollu, għandu jingħata effett ukoll għall-Greċja għal ftehim dwar l-għażla tal-liġi applikabbli, konkluż qabel id-29 ta’ Lulju 2015, sakemm ikun konformi mal-Artikoli 6 u 7 tar-Regolament (UE) Nru 1259/2010.
   2.   Ir-Regolament (UE) Nru 1259/2010 għandu japplika għall-Greċja bla preġudizzju għall-ftehimiet dwar l-għażla tal-liġi applikabbli konkluża skont il-liġi tal-Istat Membru li quddiem il-qorti tiegħu jittella’ l-każ qabel id-29 ta’ Lulju 2015.
   Artikolu 4
   Dħul fis-seħħ u data tal-applikazzjoni tar-Regolament (UE) Nru 1259/2010 fil-Greċja
   Ir-Regolament (UE) Nru 1259/2010 jidħol fis-seħħ fil-Greċja fil-jum wara dak tal-pubblikazzjoni ta’ din id-Deċiżjoni f’ Il-Ġurnal Uffiċjali tal-Unjoni Ewropea.
   Ir-Regolament (UE) Nru 1259/2010 japplika għall-Greċja mid-29 ta’ Lulju 2015.
   Artikolu 5
   Id-dħul fis-seħħ
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, is-27 ta’ Jannar 2014.

            Għall-Kummissjoni

            Il-President

         José Manuel BARROSO

      (1)  ĠU L 189, 22.7.2010, p. 12.

      (2)  ĠU L 343, 29.12.2010, p. 10.

      (3)  ĠU L 323, 22.11.2012, p. 18.


title: Deċiżjoni tal-Kunsill 2012/330/PESK tal- 25 ta’ Ġunju 2012 li temenda d-Deċiżjoni 2011/426/PESK li taħtar ir-Rappreżentant Speċjali tal-Unjoni Ewropea fil-Bosnja u Ħerzegovina

text:
               26.6.2012

               MT

               Il-Ġurnal Uffiċjali tal-Unjoni Ewropea

               L 165/66

         DEĊIŻJONI TAL-KUNSILL 2012/330/PESK
   tal-25 ta’ Ġunju 2012
   li temenda d-Deċiżjoni 2011/426/PESK li taħtar ir-Rappreżentant Speċjali tal-Unjoni Ewropea fil-Bosnja u Ħerzegovina
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 28, l-Artikolu 31(2) u l-Artikolu 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fit-18 ta’ Lulju 2011, il-Kunsill adotta d-Deċiżjoni 2011/426/PESK (1) li taħtar lis-Sur Peter SØRENSEN bħala r-Rappreżentant Speċjali tal-Unjoni Ewropea (RSUE) fil-Bosnja u Ħerzegovina. Il-mandat tar-RSUE għandu jiskadi fit-30 ta’ Ġunju 2015.

               (2)

               Id-Deċiżjoni 2011/426/PESK ipprovdiet lir-RSUE bl-ammont ta’ referenza finanzjarja għall-perijodu mill-1 ta’ Settembru 2011 sat-30 ta’ Ġunju 2012. Għandu jiġi stabbilit ammont ta’ referenza finanzjarja ġdid għall-perijodu mill-1 ta’ Lulju 2012 sat-30 ta’ Ġunju 2013.

               (3)

               Il-Kunsill tal-Affarijiet Barranin, fil-Konklużjonijiet tiegħu tal-10 ta’ Ottubru 2011, irriafferma l-impenn tiegħu għat-tisħiħ ulterjuri tas-sostenn tiegħu lill-Bosnja u Ħerzegovina. It-tim tar-RSUE għandu għalhekk jiġi msaħħaħ skont dan sabiex ikollu għad-dispżizzjoni tiegħu il-persunal meħtieġ sabiex jagħti dan is-sostenn.

               (4)

               Il-Missjoni tal-Pulizija tal-Unjoni Ewropea fil-Bosnja u Ħerzegovina (EUPM) ser tintemm fit-30 ta’ Ġunju 2012. Ir-RSUE għandu jieħu responsabbiltà ta’ xi kompiti tal-EUPM fil-qasam tal-istat tad-dritt.

               (5)

               Ir-RSUE ser jimplimenta l-mandat fil-kuntest ta’ sitwazzjoni li tista’ tiddeterjora u li tista’ timpedixxi l-ksib tal-objettivi tal-azzjoni esterna tal-Unjoni kif stabbilit fl-Artikolu 21 tat-Trattat.

               (6)

               Id-Deċiżjoni 2011/426/PESK għandha għalhekk tiġi emendata kif adatt,

         ADOTTA DIN ID-DEĊIŻJONI:
   Artikolu 1
   Id-Deċizjoni 2011/426/PESK hija b’dan emendata kif ġej:

               (1)

               L-Artikolu 3(e) huwa sostitwit b’dan li ġej:

                           “(e)

                           jassigura l-implimentazzjoni tal-isforzi tal-Unjoni fil-firxa kollha tal-attivitajiet fil-qasam tal-istat tad-dritt, l-infurzar tal-ġustizzja u r-riforma tas-settur tas-sigurtà, jippromwovi l-koordinazzjoni ġenerali tal-Unjoni ta’, u jagħti direzzjoni politika lokali lil, l-isforzi mmexxija mill-Unjoni fis-sostenn lir-riforma tal-pulizija, il-ġlieda kontra l-kriminalità organizzata, il-kriminalità trans-konfinali u l-korruzzjoni u, f’dan il-kuntest, jipprovdi lir-RGħ u lill-Kummissjoni b’evalwazzjonjijiet u pariri kif meħtieġ;”.

               (2)

               L-Artikolu 3(f) huwa mħassar.

               (3)

               Fl-Artikolu 5(1) għandu jiżdied is-subparagrafu li ġej:
               “L-ammont ta’ referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta’ Lulju 2012 sat-30 ta’ Ġunju 2013 għandu jkun ta’ EUR 5 250 000.”

               (4)

               L-Artikolu 10 huwa sostitwit b’dan li ġej:
               “Artikolu 10
               Sigurtà
               Skont il-politika tal-Unjoni dwar is-sigurtà ta’ persunal immobilizzat barra l-Unjoni f’kapaċità operazzjonali taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, skont il-mandat tar-RSUE u s-sitwazzjoni tas-sigurtà fiż-żona ġeografika ta’ responsabbiltà, għas-sigurtà tal-persunal kollu taħt l-awtorità diretta tar-RSUE, b’mod partikolari billi:

                           (a)

                           jistabbilixxi pjan ta’ sigurtà speċifiku għall-missjoni bbażat fuq gwida mis-SEAE, li jipprevedi miżuri ta’ sigurtà fiżiċi, organizzattivi u proċedurali speċifiċi għall-missjoni li jirregolaw l-immaniġġar tal-moviment mingħajr periklu tal-persunal lejn, u ġewwa, iż-żona tal-missjoni u l-immaniġġar ta’ inċidenti ta’ sigurtà, u li jipprevedi pjan ta’ kontinġenza u pjan ta’ evakwazzjoni tal-missjoni;

                           (b)

                           jiżgura li l-persunal kollu skjerat barra mill-Unjoni jkun kopert b’assigurazzjoni ta’ riskju għoli, kif ikunu jeħtieġu l-kondizzjonijiet fiż-żona tal-missjoni;

                           (c)

                           jiżgura li l-membri kollha tal-iskwadra tar-RSUE li jkunu ser jiġu mmobilizzati barra l-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati liż-żona tal-missjoni mis-SEAE.

                           (d)

                           jiżgura li jiġu implimentati r-rakkomandazzjonijiet kollha miftehmin, magħmula wara valutazzjonijiet regolari ta’ sigurtà, u jippreżenta lill-Kunsill, lir-RGħ u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta’ sigurtà fil-qafas tar-rapport ta’ progress u tar-rapport dwar l-implimentazzjoni tal-mandat.”

         Artikolu 2
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, il-25 ta’ Ġunju 2012.

            Għall-Kunsill

            Il-President

         C. ASHTON

      (1)  ĠU L 188, 19.7.2011, p. 30.


title: Deċiżjoni Tal-Kummissjoni tal-10 ta’ Frar 2016 dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 tal-24 ta’ Novembru 2015

text:
               16.2.2016

               MT

               Il-Ġurnal Uffiċjali tal-Unjoni Ewropea

               C 60/3

         DEĊIŻJONI TAL-KUMMISSJONI
   tal-10 ta’ Frar 2016
   dwar il-Faċilità għar-Refuġjati fit-Turkija li temenda d-Deċiżjoni tal-Kummissjoni C(2015) 9500 tal-24 ta’ Novembru 2015
   (2016/C 60/03)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 210 (2) u l-Artikolu 214 (6) tiegħu,
   Billi:

               (1)

               Ir-Rappreżentanti tal-Gvernijiet tal-Istati Membri ddiskutew il-finanzjament għall-mekkaniżmu ta' koordinazzjoni – il-Faċilità għar-Refuġjati fit-Turkija - f'Diċembru 2015 u f'Jannar 2016. Fit-3 ta' Frar 2016 qablu fuq “Fehim Komuni li jistabbilixxi qafas ta' governanza u kundizzjonalità għall-Faċilità għar-Refuġjati għat-Turkija bejn l-Istati Membri tal-UE u l-Kummissjoni” (minn hawn 'il quddiem “Il-Fehim Komuni”).

               (2)

               Il-Kummissjoni tirrikonoxxi l-intenzjoni li esprimew l-Istati Membri biex jikkontribwixxu EUR 2 000 000 000 minn ammont totali ta’ EUR 3 000 000 000. It-twassil progressiv tal-assistenza għandu l-kundizzjoni li jiġi implimentat il-fehim bejn l-Unjoni Ewropea u r-Repubblika tat-Turkija biex iżidu l-kooperazzjoni tagħhom marbuta mal-appoġġ għas-Sirjani li qegħdin taħt protezzjoni temporanja u l-ġestjoni tal-migrazzjoni fi sforz koordinat biex jindirizzaw il-kriżi (“il-Pjan ta' Azzjoni Konġunt bejn l-UE u t-Turkija”). Deċiżjonijiet relatati ma', u azzjonijiet li jipprovdu assistenza umanitarja se jiġu implimentati f'konformità mar-Regolament tal-Kunsill (KE) Nru 1257/96 (1) u skont il-prinċipji stabbiliti fil-kunsens Ewropew dwar l-għajnuna umanitarja (2).

               (3)

               Il-kontribuzzjonijiet finanzjarji individwali mill-Istati Membri se jiddaħħlu fil-baġit tal-Unjoni bħala dħul assenjat estern, skont l-Artikolu 21(2)(b) tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3). Il-Kummissjoni, minħabba li hi biss għandha r-responsabbiltà li timplimenta l-baġit tal-Unjoni, b'konformità mal-Artikolu 317 TFUE, għandha, f'isem l-Unjoni, tirċievi notifika taċ-ċertifikati ta' kontribuzzjoni mill-Istati Membri. Dawn iċ-ċertifikati ta' kontribuzzjoni jippermettu li l-approprjazzjonijiet ta' impenn isiru disponibbli malli jiġu notifikati, b'konformità mal-Artikolu 7(2) tar-Regolament ta’ Delega tal-Kummissjoni (UE) Nru 1268/2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (4). Iċ-ċertifikati ta' kontribuzzjoni individwali se jkunu bbażati fuq mudell wieħed li jagħti lok għal adattament, fejn meħtieġ, għal bżonnijiet speċifiċi.

               (4)

               Fid-dawl tal-Fehim Komuni, u bil-għan li jiġi żgurat grad ogħla ta' effiċjenza u koordinazzjoni fl-implimentazzjoni tal-Faċilità għar-Refuġjati fit-Turkija, huwa meħtieġ li d-Deċiżjoni tal-Kummissjoni C(2015) 9500 tiġi emendata skont dan,

         IDDEĊIDIET KIF ĠEJ:
   Artikolu 1
   Id-Deċiżjoni tal-Kummissjoni C(2015) 9500 hija emendata skont li ġej:

               1.

               Il-premessi tad-Deċiżjoni tal-Kummissjoni C(2015) 9500 huma emendati kif ġej:

                           —

                           Il-Premessa 9 hija mibdula bit-test li ġej:

                                          “(9)

                                          L-għan ġenerali tal-Faċilità għar-Refuġjati fit-Turkija huwa li l-azzjonijiet iffinanzjati mill-baġit tal-Unjoni u mill-kontribuzzjonijiet bilaterali tal-Istati Membri jiġu kkoordinati u ssimplifikati, sabiex tittejjeb l-effiċjenza u l-komplimentarjetà tal-appoġġ mogħti lir-refuġjati u lill-komunitajiet ospitanti fit-Turkija”.

                           —

                           Il-Premessa 11 hija mibdula bit-test li ġej:

                                          “(11)

                                          L-istrumenti tal-UE attwalment użati b'reazzjoni għall-kriżi Sirjana, bħalma huma l-Istrument Ewropew tal-Viċinat (ENI) (5), l-Istrument ta' Finanzjament tal-Kooperazzjoni għall-Iżvilupp (DCI) (6), l-Istrument għall-Assistenza ta’ Qabel l-Adeżjoni (IPA II) (7), l-Istrument li jikkontribwixxi għall-Istabbiltà u l-Paċi (IcSP) (8) u l-finanzjament skont ir-Regolament tal-Kunsill (KE) Nru 1257/96 rigward l-għajnuna umanitarja jistgħu (9) jikkontribwixxu għall-Faċilità għar-Refuġjati fit-Turkija fil-limiti stipulati fil-qafas finanzjarju pluriennali għall-2014-2020. Kwalunkwe għajnuna umanitarja għall-Faċilità għar-Refuġjati fit-Turkija għandha tiġi amministrata u mogħtija skont il-prinċipji umanitarji u l-Kunsens Ewropew dwar l-Għajnuna Umanitarja (10).”;

                           —

                           Il-Premessa 13 hija mibdula bit-test li ġej:

                                          “(13)

                                          Konformi mal-‘Fehim Komuni li jistabbilixxi qafas ta' governanza u kundizzjonalità għall-Faċilità għar-Refuġjati għat-Turkija bejn l-Istati Membri tal-UE u l-Kummissjoni’ (minn hawn 'il quddiem ‘il-Fehim Komuni’) li ġie miftiehem fit-3 ta' Frar 2016, il-Kummissjoni tirrikonoxxi l-intenzjonijiet li esprimew l-Istati Membri li jikkontribwixxu EUR 2 000 000 000 minn ammont totali ta' EUR 3 000 000 000. It-twassil progressiv tal-assistenza għandu l-kundizzjoni li t-Turkija timplimenta l-impenji tagħhas kont il-Pjan ta' Azzjoni Konġunt bejn l-UE u t-Turkija. Deċiżjonijiet relatati ma', u azzjonijiet li jipprovdu assistenza umanitarja se jiġu implimentati f'konformità mar-Regolament tal-Kunsill (KE) Nru 1257/96 (11) u skont il-prinċipji stabbiliti fil-kunsens Ewropew dwar l-għajnuna umanitarja (12).”;

                           —

                           Il-Premessa 14 titħassar;

                           —

                           Il-Premessa 15 issir Premessa 14 u hija mibdula bit-test li ġej:

                                          “(14)

                                          Kif miftiehem fil-Fehim Komuni, il-kontribuzzjonijiet finanzjarji mill-Istati Membri se jiddaħħlu fil-baġit tal-Unjoni bħala dħul assenjat estern, skont l-Artikolu 21(2)(b) tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (13). Il-Kummissjoni, minħabba li hi biss għandha r-responsabbiltà li timplimenta l-baġit tal-Unjoni skont l-Artikolu 317 tat-TFUE sejra, f'isem l-Unjoni, tirċievi ċ-ċertifikati ta' kontribuzzjoni individwali mingħand kull Stat Membru skont l-Artikolu 7(2) tar-Regolament Delegat tal-Kummissjoni (UE) Nru 1268/2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (14). Iċ-ċertifikati ta' kontribuzzjoni individwali se jkunu bbażati fuq mudell wieħed li jagħti lok għal adattament, fejn meħtieġ, għal bżonnijiet speċifiċi. Kull Stat Membru individwali se jibgħat iċ-ċertifikat ta' kontribuzzjoni ffirmat bi skeda ta' kontribuzzjonijiet lill-Kummissjoni biex jiġu rikonoxxuti.”.

               2.

               L-Artikoli tad-Deċiżjoni tal-Kummissjoni C(2015) 9500 jiġu emendati kif ġej:

                           —

                           It-titolu tal-Artikolu 1 jiġi mibdul bit-test li ġej:

                              “L-Istabbiliment tal-Faċilità għar-Refuġjati fit-Turkija”;

                           —

                           L-Artikolu 1 jiġi mibdul bit-test li ġej:

                              “Din id-Deċiżjoni tistabbilixxi mekkaniżmu ta’ koordinazzjoni - il-Faċilità għar-Refuġjati fit-Turkija (‘il-Faċilità’) - sabiex it-Turkija tiġi megħjuna tindirizza minnufih il-ħtiġijiet umanitarji u ta’ żvilupp tar-refuġjati u tal-komunitajiet ospitanti tagħhom, kif ukoll biex l-awtoritajiet nazzjonali u lokali jiġġestixxu u jindirizzaw il-konsegwenzi tad-dħul ta’ refuġjati.”;

                           —

                           Il-paragrafu 1 tal-Artikolu 3 jiġi emendat kif ġej:

                              “Il-Faċilità għandha tikkoordina l-azzjonijiet tal-Unjoni u l-Istati Membri billi tistabbilixxi prijoritajiet u billi tindika l-istrumenti li għandhom jintużaw għall-implimentazzjoni effiċjenti tal-azzjonijiet, b'konformità mal-mekkaniżmu stabbilit fl-Artikolu 5 tad-Deċiżjoni preżenti.”;

                           —

                           Il-paragrafu 2 tal-Artikolu 3 jinbidel bit-test li ġej:
                           “Permezz tal-Faċilità se jiġi kkoordinat l-għoti ta' assistenza umanitarja, ta' żvilupp, u assistenza oħra lil refuġati u komunitajiet ospitanti, lill-awtoritajiet nazzjonali u lokali biex jiġu ġestiti u indirizzati l-konsegwenzi tal-influssi ta' refuġjati.
                           It-tipi ta' azzjonijiet ikkoordinati permezz tal-Faċilità jistgħu jkopru, fost l-oħrajn:

                                       (a)

                                       L-għoti ta’ assistenza umanitarja lir-refuġjati;

                                       (b)

                                       Appoġġ li jikkontribwixxi lejn integrazzjoni fis-suq tax-xogħol, l-aċċess għall-edukazzjoni u l-inklużjoni soċjali tar-refuġjati u l-komunitajiet ospitanti, inkluż f'terminu ta' provvediment ta' infrastrutturi adegwati;

                                       (c)

                                       Appoġġ lill-awtoritajiet nazzjonali u lokali biex jiġu indirizzati l-konsegwenzi tal-preżenza tar-refuġjati fit-Turkija, inkluż f'termini tal-ġestjoni tal-flussi migratorji u l-provvediment ta' infrastrutturi adegwati.”;

                           —

                           Il-paragrafu 2 tal-Artikolu 4 jinbidel bit-test li ġej:

                              “EUR 1 000 000 000 mill-ammont kumplessiv għandhom jiġu ffinanzjat mill-baġit tal-UE, soġġetti għal deċiżjonijiet individwali ta’ finanzjament sussegwenti f’konformità mal-Artikolu 84(2) tar-Regolament (UE, Euratom) Nru 966/2012 u skont ir-regoli finanzjarji u r-rekwiżiti tal-att bażiku rispettiv tiegħu.”;

                           —

                           Il-paragrafu 3 tal-Artikolu 4 jinbidel bit-test li ġej:

                              “Fuq il-bażi tal-kontribuzzjonijiet finanzjarji li wegħdu li se jagħtu, l-Istati Membru se jagħtu l-ammont ta' EUR 2 000 000 000 abbażi tad-diżaggregazzjoni tal-kontribuzzjonijiet ġew ibbażati fuq il-proporzjon (key) tal-Introjtu Nazzjonali Gross (ING) skont il-baġit tal-2015”.

                           —

                           Il-paragrafu 1 tal-Artikolu 5 jinbidel bit-test li ġej:

                              “1.   Il-kumitat ta' tmexxija tal-Faċilità għandu:

                                          (i)

                                          jagħti gwida strateġika dwar il-koordinazzjoni tal-assistenza li għandha tingħata. Il-gwida strateġika għanda tikkonsisti mill-istipular tal-prijoritajiet ġenerali, it-tipi ta' azzjonijiet li għandhom jiġu appoġġjati, l-istrumenti li għandhom jintużaw għall-implimentazzjoni effiċjenti tal-azzjonijiet u l-koordinazzjoni tagħhom, kif ukoll, fejn xieraq, il-kundizzjonijiet li għandhom x'jaqsmu mal-implimentazzjoni tat-Turkija tal-impenji tagħha skont il-Pjan ta' Azzjoni Konġunt bejn l-UE u t-Turkija għat-twassil tal-assistenza.

                                          (ii)

                                          jissorvelja u jivvaluta b'mod permanenti l-implimentazzjoni tal-azzjonijiet koordinati taħt il-Faċilità, inkluż ir-rispett tar-rekwiżiti ta' kondizzjonalità, u jieħu kont tal-valutazzjonijiet li jsiru mill-istrutturi stabbiliti bil-għan li jissorveljaw il-progress li jkun qed isir fl-implimentazzjoni tal-impenji riflessi fil-Pjan ta' Azzjoni Konġunt bejn l-UE u t-Turkija.

                                          (iii)

                                          jeżamina l-previżjonijiet ta' żborż relatati mal-implimentazzjoni tal-azzjonijiet ippreżentati mill-Kummissjoni u, fejn xieraq, jista' jipproponi li l-Kummissjoni tiddiferixxi l-eżerċitazzjoni parzjali jew sħiħa marbuta ma' ħlas parzjali wieħed jew iktar futur dovut.

                                          (iv)

                                          jissorvelja l-kontribuzzjonijiet mill-Istati Membri, skont l-iskeda ta' kontribuzzjonijiet stipulata fiċ-ċertifikat ta' kontribuzzjoni ta' kull Stat Membru, bil-ħsieb tal-ammont miftiehem ta' EUR 2 000 000 000.

                                    Il-Kumitat ta’ Tmexxija għandu jkun magħmul minn żewġ rappreżentanti tal-Kummissjoni u rappreżentant minn kull Stat Membru.
                              Sa fejn dan ikun possibbli, il-kumitat ta' tmexxija għandu jagħti l-gwida strateġika tiegħu permezz ta' kunsens. Fil-każ li jkun hemm votazzjoni, l-eżitu tal-votazzjoni għandu jkun deċiż permezz ta' maġġoranza sempliċi tal-membri.
                              It-Turkija għandha tkun membru tal-kumitat ta' tmexxija f'funzjoni konsultattiva b'rispett għall-paragrafu (1) (i) u (ii), sabiex tkun żgurata l-koordinazzjoni sħiħa tal-azzjonijiet fuq il-post, ħlief meta l-kumitat ta' tmexxija jkun qiegħed jeżamina l-gwida strateġika rigward il-kundizzjonijiet marbutin mal-implimentazzjoni tat-Turkija tal-impenji tagħha skont il-Pjan ta' Azzjoni Konġunt bejn l-UE u t-Turkija għat-twassil tal-assistenza, jew meta jkun qiegħed jissorvelja u jivvaluta l-osservanza ta' dawn il-kundizzjonijiet.
                              Għandu jiġi żgurat li l-Istati Membri u r-rappreżentanti tal-Kummissjoni fil-Kumitat ma jkunux f’sitwazzjoni ta’ kunflitt ta’ interess, kif definit mir-Regolament (UE, Euratom) Nru 966/2012.”;

                           —

                           Il-paragrafu 2 tal-Artikolu 5 jinbidel bit-test li ġej:

                              “Il-Kummissjoni għandha tippresjedi l-kumitat ta' tmexxija u għandu jkollha rwol ta' tmexxija fil-koordinazzjoni tax-xogħol tiegħu.
                              Il-Kummissjoni għandu jkollha d-dritt ta' veto fuq gwida strateġika tal-kumitat ta' tmexxija, bl-għan waħdieni li tiżgura l-legalità ta' kwalunkwe deċiżjoni sussegwenti, inkluża l-kompatibilità mar-responsabbiltà tagħha li timplimenta l-baġit tal-Unjoni. Meta l-Kummissjoni tkun beħsiebha teżerċita dan id-dritt, hi għandha tiġġustifika, fuq talba, għala abbozz ta' deċiżjoni jkun inkonsistenti ma' kwalunkwe wieħed minn dawn ir-rekwiżiti fuq imsemmija.”;

                           —

                           Il-paragrafu 3 tal-Artikolu 5 jinbidel bit-test li ġej:

                              “Fuq proposta mill-Kummissjoni, il-kumitat ta’ tmexxija għandu jfassal u jadotta r-regoli ta’ proċedura tiegħu fi żmien tliet xhur mid-data tal-adozzjoni ta’ din id-Deċiżjoni.”;

                           —

                           Fl-Artikolu 6 l-intestaturi “Baġit tal-UE” u “Kontribuzzjonijiet tal-Istati Membri” jitħassru.

                           —

                           Il-paragrafu 3 tal-Artikolu 6 jinbidel bit-test li ġej:

                              “L-azzjonijiet u l-miżuri li għandhom jiġu kkordinati taħt il-Faċilità se jiġu implimentati f’konformità mar-regoli finanzjarji applikabbli għall-baġit tal-Unjoni u r-rekwiżiti tal-atti bażiċi rispettivi.”;

                           —

                           Fl-Artikolu 6, jiżdied it-test li ġej mal-paragrafu 4:

                              “Fil-ġestjoni tal-ammonti kkoordinati taħt il-Faċilità, għandu jittieħed kont sħiħ tal-gwida strateġika mogħtija mill-kumitat ta' tmexxija msemmi fl-Artikolu 5, b'mod partikolari fir-rigward tal-kundizzjonijiet tat-twassil tal-għajnuna.”;

                           —

                           Il-paragrafu 1 tal-Artikolu 9 jiġi emendat bit-test li ġej:

                              “Din il-faċilità tiġi stabbilita fl-1 ta’ Jannar 2016 għall-kontribuzzjonijiet finanzjarji għas-snin baġitarji 2016 u 2017. Hi se tkun ġestita abbażi tal-kontribuzzjonijiet mill-Istati Membri u t-twaqqit tagħhom, li jkunu kkomunikati lill-Kummissjoni u rikonoxxuti minnha”.

               3.

               L-Anness jitħassar.

      Magħmul fi Brussell, l-10 ta’ Frar 2016.

            Għall-Kummissjoni

         Johannes HAHN

            Membru tal-Kummissjoni

      (1)  ĠU L 163, 2.7.1996, p. 1.

      (2)  Dikjarazzjoni Konġunta mill-Kunsill u r-Rappreżentanti tal-Gvernijiet ta' l-Istati Membri mlaqqgħin fil-Kunsill, il-Parlament Ewropew u l-Kummissjoni Ewropea, “Il-Kunsens Ewropew dwar l-Għajnuna Umanitarja” (ĠU C 25, 30.1.2008, p. 1).

      (3)  ĠU L 298, 26.10.2012, p. 1.

      (4)  ĠU L 362, 31.12.2012, p. 1.

      (5)  Ir-Regolament (UE) Nru 232/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi Strument Ewropew tal-Viċinat (ĠU L 77, 15.3.2014, p. 27).

      (6)  Ir-Regolament (UE) Nru 233/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi strument ta' finanzjament tal-kooperazzjoni għall-iżvilupp (ĠU L 77, 15.3.2014, p. 44).

      (7)  Ir-Regolament (UE) Nru 231/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi strument ta' finanzjament tal-kooperazzjoni għall-iżvilupp (ĠU L 77, 15.3.2014, p. 11).

      (8)  Ir-Regolament (UE) Nru 230/2014 tal-Parlament Ewropew u tal-Kunsill tal-11 ta’ Marzu 2014 li jistabbilixxi Strument għall-Assistenza ta' Qabel l-Adeżjoni (ĠU L 77, 15.3.2014, p. 1).

      (9)  ĠU L 163, 2.7.1996, p. 1.

      (10)  Dikjarazzjoni Konġunta mill-Kunsill u r-Rappreżentanti tal-Gvernijiet ta' l-Istati Membri mlaqqgħin fil-Kunsill, il-Parlament Ewropew u l-Kummissjoni Ewropea, “Il-Kunsens Ewropew dwar l-Għajnuna Umanitarja” (ĠU C 25, 30.1.2008, p. 1).

      (11)  ĠU L 163, 2.7.1996, p. 1.

      (12)  ĠU C 25, 30.1.2008, p. 1.

      (13)  ĠU L 298, 26.10.2012, p. 1.

      (14)  ĠU L 362, 31.12.2012, p. 1.


title: Id-Deċiżjoni tal-Kunsill tad-19 ta' Diċembru 2002 dwar id-deklassifikazzjoni tan-network tal-konsultazzjoni ta'-Shengen (speċifikazzjonijiet tekniċi)

text:
Avviż Legali Importanti

|

32003D0330

Official Journal L 116 , 13/05/2003 P. 0022 - 0023

		Id-Deċiżjoni tal-Kunsilltad-19 ta' Diċembru 2002dwar id-deklassifikazzjoni tan-network tal-konsultazzjoni ta'-Shengen (speċifikazzjonijiet tekniċi)(2003/330/KE)IL-KUNSILL TA' L-UNJONI EWROPEA,Wara li kkonsidra t-Trattat li jistabbilixxi l-Komunità Ewropea, u b'mod partikolari l-Artikolu 207 tiegħu,Billi:(1) Id-Dokument SCH/II-Vision (99) 5 jistabbilixxi, fost ħwejeġ oħra, il-prinċipji li skondhom trid tiġi applikata l-proċedura kkomputerizzata għall-konsultazzjoni, bil-għan tal-ħruġ tal-viżi, ta' l-awtoritajiet ċentrali riferiti fl-Artikolu 17(2) tal-Konvenzjoni li timplimenta l-Ftehim ta' Schengen ta' l-14 ta' Ġunju 1985 bejn il-Gvernijiet ta' l-Istati ta' l-Unjoni Ekonomika tal-Benelux, tar-Repubblika Federali tal-Ġermanja u r-Repubblika FranċIża dwar iż-żieda b'mod gradwali tal-kontrolli fuq il-fruntieri komuni tagħhom, iffirmata fid-19 ta' Ġunju 1990.(2) Id-Deċiżjoni tal-Kunsill 2000/645/KE tas-17 ta' Ottubru 2000 li tikkorreġi l-acquis ta' Schengen kif tinsab fix-SCH/Com-ex(94) 15 rev. [1] tal-Kumitat Eżekuttiv tax-Shengen, ikkonfermat illi d-dokument SCH/II-Vision (99) 5 ikkostitwixxa parti mill-acquis ta' Schengen u l-Artikolu 2 ta' din id-Deċiżjoni kklassifika d-dokument bħala sigriet.(3) Id-Dokument SCH/II-Vision (99) 5 ġie sossegwentement emendat bid-Deċiżjonijiet tal-Kunsill ta' l-24 ta' April 2001 u tad-19 ta' Diċembru 2002, skond id-disposizzjonijiet ta' l-Artikolu 1 tar-Regolament tal-Kunsill (KE) Nru 789/2001 ta' l-24 ta' April 2001 li rriserva lill-Kunsill il-poteri ta' l-implimentazzjoni riġward ċerti disposizzjonijiet iddettaljati u proċeduri prattiċi sabiex jiġu eżaminati l-applikazzjonijiet għall-viżi [2].(4) Id-Dokument SCH/II-Vision (99) 5, kif emendat sossegwentement, (minn issa ‘l quddiem imsejjaħ "In-network tal-konsultazzjoni ta' Schengen (speċifikazzjonijiet tekniċi)"), għandu issa jiġi ddeklassifikat f'parti minnu; il-bqija tal-partijiet tan-network tal-konsultazzjonijiet ta' Schengen (speċifikazzjonijiet tekniċi) għandhom jitnaqqsu fil-grad għal "Ristrett għall-UE".(5) Huwa approprjat li jiġi mħasar l-Artikolu 2 tad-Deċiżjoni 2000/645/KE, sabiex id-deċiżjonijiet fil-futur dwar il-klassifika tan-network tal-konsultazzjonijiet ta' Schengen (speċifikazzjonijiet tekniċi) tkun tista' tittieħed skond ir-regoli normali dwar il-klassifika tad-dokumnti, kif iddikjarat fid-Deċiżjoni tal-Kunsill 201/264/KE tad-19 ta' Marzu 2001 li tadotta r-regolamenti tal-Kunsill dwar is-sigurtà [3],IDDEĊIEDA KIF ĠEJ:Artikolu 1In-network tal-konsultazzjonijiet ta' Schengen (speċifikazzjonijiet tekniċi) għandha tiġi ddeklassifikata, bl-eċċezzjoni tal-punti 2 u 3 tal-Parti I tagħha u l-Annessi 3,6,7 u 9 ta' magħha.Artikolu 2Il-punti 2 u 3 tal-Parti I tan-network tal-konsultazzjonijiet ta' Schengen (speċifikazzjonijiet tekniċi) u l-Annessi 3, 6, 7 u 9 ta' magħha għandhom jiġu kklassifikati bħala "Ristretti għall-UE".Artikolu 31. L-Artikolu 2 tad-Deċiżjoni 2000/645/KE għandu jiġi mħassar.2. Id-deċiżjonijiet futuri dwar il-klassifika tan-network tal-konsultazzjonijiet ta' Schengen (speċifikazzjonijiet tekniċi) għandhom jittieħdu skond id-disposizzjonijiet tad-Deċiżjoni 2001/264/KE.Artikolu 4Din id-Deċiżjoni għandha jkollha effett mill-jum tal-pubblikazzjoni tagħha fil-Ġurnal Uffiċjali ta' l-Unjoni Ewropea.Magħmula fi Brussel, fid-19 ta' Diċembru 2002.Għall-KunsillIl-PresidentL. Espersen[1] ĠU L 272, tal-25.10.2000, p. 1.[2] ĠU L 116, tas-26.4.2001, p. 2.[3] ĠU L 101, tal-11.4.2001, p. 1.--------------------------------------------------